Porcelánmúzeum nyílt Szabadkán

Több mint 2000 tárgyat tekinthetnek meg az érdeklődők.

A kiállított tárgyak között olyan 200 éves különlegességek is szerepelnek, amelyek napjainkban használatban vannak vidékünkön. A megnyitón Szabadka polgármestere Stevan Bakić is részt vett.
Stevan Bakić, polgármester, Szabadka: „Nagyon értékes, nagyon régóta gyűjtött kiállítási darabokról van szó. Bízom benne, hogy egy ilyen jellegű kiállítótér a város, és a közösség érdekeit szolgálja majd. Illetve oktatási és turisztikai szempontként is szolgál.”

Porcelánmúzeum nyílt Szabadkán

Tegnap szeptember 21-e, szerda volt.
Több mint 2 ezer kiállított tárgyat
tekinthetnek meg az érdeklődők a múzeumban.
A kiállított tárgyak között 200 éves
különleges porcelánokat is láthatnak
az érdeklődők.
Még napjainkban is sokan használnak
porcelánokat otthonaikban.
A Porcelánmúzeum megnyitóján
Szabadka polgármestere Stevan Bakić is részt vett.
Stevan Bakić elmondta, nagyon örül,
hogy megnyílt ez az értékes kiállítás a városban.
A polgármester reméli, hogy sok látogatója lesz
a szabadkai Porcelánmúzeumnak.


Magyarkanizsa község nagy figyelmet fordít a kisgyermekes családokra

50 ezer dináros támogatásban részesültek Magyarkanizsa község elsőszülött babái. A szülők és a gyermekek is számíthatnak a későbbiekben a családorientált önkormányzat támogatására.

A horgosi Novaković Márta és Kolompár Tamás kisfia, Damjan január 4-én látta meg a napvilágot.
Kolompár Tamás, Horgos: „Nagy örömmel vártuk, örültünk nekik, hogy jöttek, rendben volt minden, szerencsére nem volt gond. Egészséggel jöttek és az volt a jó.”
A község elsőszülött kislánya pedig a magyarkanizsai Gavrić Una lett. A család első gyermekeként, január 16-án született meg.
Gavrić Marina, Magyarkanizsa: „Könnyen viseltük a várandóságot, tényleg semmilyen gond nem volt. A szülés is könnyen ment, ami császármetszéssel történt, utána a felépülés is gyors volt. 5 napot voltunk a kórházban, úgyhogy minden nagyszerű volt.”
Magyarkanizsa községben évek óta hagyomány, hogy március elején a polgármester meglátogatja és megajándékozza az első újszülötteket. Emellett a község jóvoltából a többi újszülött is részesül támogatásban.
Fejsztámer Róbert, polgármester, Magyarkanizsa: „Ők 50 ezer támogatást kapnak, ez mellett viszont minden egyes újszülött 20 ezer dinárnyi egyszeri támogatást kap az önkormányzattól. Továbbá nagyjából egy 3000 dinár értékű babacsomagot, ami mindenféle hasznos eszközt tartalmaz.”
A családorientált önkormányzat az újszülött támogatás után is nagy figyelmet fordít a kisgyermekes családokra, az óvodában, az iskolában is számíthatnak különböző támogatásra a szülők és a gyerekek.

Magyarkanizsa község támogatja a kisgyermekes családokat

Magyarkanizsa község fontosnak tartja támogatni a kisgyermekes családokat.

Magyarkanizsa község elsőszülött babái
50 ezer dináros támogatást kaptak.
A horgosi Novaković Márta
és Kolompár Tamás kisfia, Damjan
január 4-én született.
Magyarkanizsa község elsőszülött kislánya
a magyarkanizsai Gavrić Una lett.
Una január 16-án született.
Magyarkanizsa községben évek óta szokás az,
hogy március elején a polgármester
meglátogatja és megajándékozza
az első újszülötteket.
Magyarkanizsa polgármesterét Fejsztámer Róbertnek hívják.
Magyarkanizsa községének köszönthetően
a többi újszülött kisbaba is
egyszeri 20 ezer dináros támogatást kap.
Magyarkanizsa községében született kisbabák
még 3000 dinár értékű babacsomagot is kapnak.
Magyarkanizsa községe fontosnak tartja
a kisgyermekes családok, az iskolás
és az óvodás gyermekek és szüleik támogatását is.


Idén sem lesz szilveszterezés Szabadka főterén

Az erre szánt összeget a fiatalok és a beteg gyermekek támogatására fordítják - áll a polgármester szerkesztőségünkhöz is eljuttatott közleményében.

Az információ szerint Stevan Bakić arról döntött, hogy a főtéren szervezett szilveszterezésre elkülönített 5 millió 911 ezer dinárt a diákok ösztöndíjazásra és a gyermekek gyógykezelésére fordítják. Ez lehetővé teszi a már odaítélt száz ösztöndíj mellett további több mint harminc támogatás kiosztását. Az összeg másik része a fiatal tehetségek kibontakoztatásának ösztönzését szolgáló költségvetési alapba kerül, így mind a 237 jelentkező és a pályázati feltételeknek megfelelő diák és hallgató tehetségfejlesztési támogatásban részesül. Az összeg harmadik része a súlyosan beteg gyermekek és fiatalok kezelését segítő alapítvány számlájára lesz átutalva.

Nem szerveznek idén sem szilveszterezést Szabadka főterén.

Szilveszter az év utolsó napján,
vagyis december 31-én van.
Tavaly sem szerveztek szilveszteri bulit
Szabadka főterén.
A szilveszterezésre szánt pénzösszeget
a fiatalok és a beteg gyerekek támogatására
költi Szabadka városa.
Ezt Szabadka polgármestere,
Stevan Bakić jelentette be.
A szilveszteri buli megszervezése
nagyon sok pénzbe kerül a városnak.
Ezt a pénzösszeget inkább a diákok ösztöndíjazására
és a súlyos beteg gyermekek gyógyítására költi a város.
Eddig 100 diák kapott ösztöndíjat
Szabadka városától.
Így még több mint 30 diák fog kapni ösztöndíjat a várostól.
A megmaradt pénzösszegből a tehetséges
tanulókat is támogatni fogja Szabadka városa.


Hivatalosan is megnyitotta kapuit a magyarkanizsai Tisza–parti kemping

Mindazok, akik lakókocsikkal vagy sátrakkal költöznek le, május harmadikáig ingyenesen használhatják ezt a szolgáltatást, megfizettetésre csak ezután kerül majd sor.

Egy kétszemélyes sátor esetében egyébként 260 dinár a napidíj, míg nagyságtól függően egy lakókocsinak 320 dinártól 350 dináros a parkolóhelye naponta. Mindamellett a május elsejei ünnepre díjmentesen használható a főzésre kijelölt terület is, egészen május hetedikéig. A látogatók az ünnepek alatt ingyen használhatják a vízszolgáltatást, valamint ingyenes internet és teakonyha is rendelkezésükre áll, illetve az áramot is igénybe tudják venni.
Bodnár Ivett, a magyarkanizsai önkormányzat idegenforgalommal megbízott munkatársa: „Már látható, hogy szépen megtelt a kemping a májusi ünnepekre, de ezt követően is szeretettel várunk mindenkit itt a kempingbe a környéken található éttermekkel, a szabadtéri medencével és a Tisza-parton található szolgáltatásokkal. Június 15-én nyit hivatalosan a strandszezon itt a magyarkanizsai Tisza-parton, a kemping már hamarabb megkezdi szolgáltatásait.”

Megnyílt a magyarkanizsai Tisza-parti kemping

Hivatalosan is megnyílt a magyarkanizsai Tisza-parti kemping.

A kempingben lakókocsikkal vagy sátrakkal
pihennek és kirándulnak az emberek.
Azok, akik lakókocsikkal vagy sátrakkal költöznek le,
május 3-ig ingyenesen használhatják
a magyarkanizsai Tisza-parti kempinget.
Május 3-a után kell majd fizetni a magyarkanizsai kempingért.
Egy 2 személyes sátor esetében 260 dinár a napidíj.
Nagyságtól függően egy lakókocsinak 320 dinártól
350 dináros a parkolóhelye naponta.
A május 1-jei ünnep napján ingyenesen használható
a főzésre kijelölt terület is.
Ez egészen május 7-ig használható ingyen.
A látogatók az ünnepek alatt ingyen használhatják
a vízszolgáltatást, ingyenes lesz az internet és a teakonyha,
és az áramot is használhatják a látogatók.
A strandszezon június 15-én nyit hivatalosan
a magyarkanizsai Tisza-parton.


Piramis koncert, félmaraton, három tenor is lesz Szabadka napján

Idén is színes, sokrétű programmal kedveskedik Szabadka Önkormányzata a polgároknak a városnap alkalmából.

A több napon át tartó rendezvénysorozat mindenki számára tartogat valami megfelelőt. A szervezők elmondták, hogy elsősorban erre törekedtek a műsor összeállításakor.
A városnapi programsorozat a 6. Szabadkai Félmaratonnal kezdődik vasárnap, augusztus 27-én. A várható hőség miatt idén korábban állnak rajthoz a futók, a gyerekek számára 8 órakor kezdődik a futóverseny, ezúttal a Városháza és a Zeneiskola közötti parkoló területén. A félmaratonon, a 10 és az 5 kilométeres távon 9 órakor indulnak el a futók a Korzón a korábbi években megszokott útvonalon.
Jasmina Stevanović, titkár, Társadalmi Tevékenységek Titkársága, Szabadka: „Az utcák lezárása vasárnap 8 órától 13 óráig tart, de az útlezárás fokozatos lesz. Arra kérjük polgártársainkat, hogy legyenek türelemmel, és vegyék majd figyelembe, hogy a város nagy részében nem közlekedhetnek személygépkocsival, és a városközpont megközelítése nehézkes lesz.”
A következő napokban szinte minden szabadkai kulturális intézmény szervez valamilyen programot, többek között a Gyermekszínház, a Népszínház, a Modern Galéria, a Városi Múzeum és a Palicsi Állatkert is. Lesznek például könyvbemutatók, koncertek, filmvetítések és kiállítások. A városnapi koncertsorozatot a Szabadkai Szimfonikus Zenekar nyitja 31-én este 9 órakor. Három fiatal tehetséges tenor is bemutatkozik a szabadkai közönségnek.
Miloš Nikolić, a Szabadkai Szimfonikus Zenekar igazgatója: „Valóban szép műsor vár ránk, olyan zene, amit Verdi, Puccini, Donizetti komponált, de ne soroljam tovább. Elmondhatom, hogy valóban kivételes programmal készültek, és biztos vagyok benne, hogy együtt élvezzük majd a közönségünkkel.”
A városnap központi eseménye a Szabadkai Városi képviselő-testület díszülése lesz, amelyen átadják az idei városi díjakat is. Szeptember elsején a Városháza díszbejárata előtt 9 órától a fúvószenekar ad térzenét, majd fél 10-kor felvonják a város zászlaját. Ezután kezdődik az ünnepi ülés, amelyre csak a meghívott és regisztrált vendégek mehetnek be, mivel korlátozott a férőhely a díszteremben.
Kern Imre, alpolgármester, Szabadka: „Azt is fontos elmondani, hogy a díszpolgár ebben az évben államelnökünk, a Pro Urbe-díjasaink pedig a százéves Peliván és dr. Selymesi Nándor urológus. Azt hiszem, hogy nem kell ecsetelni, hogy mennyire megérdemlik ezeket a kitüntetéseket.”
Este koncerttel folytatódik az ünneplés, 21 órától Saša Matić ad koncertet Szabadka főterén, 2-án pedig a Piramis zenekar lép fel. A magyarországi rockegyüttest valószínűleg nem kell bemutatni a vajdasági közönségnek, hiszen ki ne ismerné például a Szállj fel magasra vagy pedig a Ha volna két életem című dalait.

Gazdag programok Szabadka napján

Idén is több, érdekes program várja a lakosokat Szabadka napján.

Szabadka városnapja szeptember 1-jén van.
A városnapot több napon át ünneplik Szabadkán.
A városnapi programsorozat a 6. Szabadkai Félmaratonnal kezdődik.
Vasárnap, augusztus 27-én tartják meg
6. alkalommal a Szabadkai Félmaratont.
A várható hőség miatt idén korábban kezdik a versenyzők a futást.
A gyerekek számára reggel 8 órakor kezdődik a futóverseny.
A Városháza és a Zeneiskola közötti parkoló területén lesz megtartva
a futóverseny a gyerekek számára.
A félmaratonon, a 10 kilométeres és
az 5 kilométeres távon délelőtt 9 órakor indulnak el a futók.
A Korzón tartják meg a futóversenyt, a megszokott útvonalon.
A Szabadkai Félmaraton miatt vasárnap
reggel 8 órától délután 1 óráig útlezárások lesznek.
Az útlezárások ma itt a város nagy részében
nem közlekedhetnek személygépkocsival.
Az útlezárások miatt
a városközpont megközelítése is nehézkes lesz.
A következő napokban a Gyermekszínház,
a Népszínház, a Modern Galéria,
a Városi Múzeum és a Palicsi Állatkert is
szervez valamilyen érdekes programot.
Lesznek például könyvbemutatók, koncertek,
filmvetítések és kiállítások.
A városnapi koncertsorozat első fellépője
a Szabadkai Szimfonikus Zenekar lesz
augusztus 31-én este 9 órakor.
A városnapi ünnepség alkalmával
szeptember 1-jén átadják az idei városi díjakat is.
Szeptember 1-je péntek lesz.
Este koncerttel folytatódik az ünneplés.
Péntek este 9 órától Saša Matić ad koncertet Szabadka főterén.
Szeptember 2-án, szombaton pedig
a magyarországi Piramis zenekar lép fel.
Az együttesnek sok ismert dala van,
mint például a Szállj fel magasra
vagy a Ha volna két életem című dal.


Jelenleg kilenc személynek ad átmeneti otthont az ideiglenes melegedő Szabadkán

A rászorulók részére napi három étkezés és meleg ital, valamint tisztálkodási eszközök is elérhetők.

Kilenc férfit látnak el jelenleg a Radić fivérek utca 83-as szám alatt található ideiglenes melegedőben. A konyhával, nappalival, ebédlővel, két fürdőszobával, összesen 9 férőhelyes két alvószobával rendelkező szálláson a Szabadkai Vöröskereszt 24 órás ügyeletet biztosít.
A rászorulók részére napi három étkezés és meleg ital, valamint tisztálkodási eszközök is elérhetők, sőt tiszta ágyneművel és ruházattal is ellátják őket. Az ideiglenes szállót egy hónapja működtetik a Bajnát helyi közösségben.
Erre a célra a városi költségvetésből 870 ezer dinárt különítettek el. Az épület felújítása pedig 6,1 millió dinárba került. A szabadkai ideiglenes melegedő mindaddig üzemel majd, míg a hőmérsékleti értékek nem emelkednek jelentősebben.

9 személynek ad otthont az ideiglenes melegedő Szabadkán

Jelenleg 9 rászoruló személynek ad otthont az ideiglenes melegedő Szabadkán.

A rászoruló személyek részére
napi 3 étkezés, meleg ital
és tisztálkodási eszköz van biztosítva.
Az ideiglenes melegedő a szabadkai
Radić fivérek utca 83-as címen található.
Jelenleg 9 férfit látnak el az ideiglenes melegedőben.
Konyha, nappali, ebédlő,
2 fürdőszoba található a melegedőben.
Összesen 9 férőhely van az ideiglenes melegedőben.
Összesen 2 alvószoba található
az ideiglenes melegedőben.
Az ideiglenes melegedőt a Szabadkai Vöröskereszt
szervezi meg.
A melegedőben 24 órás ügyeletet biztosít
a Szabadkai Vöröskereszt.
Az ideiglenes melegedőben a rászoruló emberek
tiszta ágyneműt és ruházatot is kapnak.
Azért ideiglenes a szabadkai melegedő,
mert addig működik, amíg a hőmérséklet
nem emelkedik jelentősebben.
Az ideiglenes szálló 1 hónapja működik,
vagyis december óta.


Szabad az oltás

A hétvégén is felvehető a koronavírus elleni vakcina Szabadkán.

Az új városházán lévő oltóponton bejelentkezés nélkül lehet megkapni a Sinopharm, az AstraZeneca vagy a Pfizer oltóanyagok egyikét. Szabadkán felveheti a szabad védőoltást minden nagykorú szerb állampolgár, illetve 16 és 17 éves gyerek, függetlenül attól, hogy hol él. A tinédzsereknek fel kell mutatniuk kezelőorvosuk igazolását, hogy felvehetik a vakcinát. Ők kizárólag csak Pfizer oltóanyagot kaphatnak. A legutolsó adatok szerint egyébként Szabadkán 10 aktív fertőzöttet tartanak nyilván, és az utolsó 24 órában nem jegyeztek újabb fertőzést.

Hétvégén is felvehető az oltás Szabadkán

Hétvége szombat és vasárnap.
Szombat július 3-a, holnap lesz.
Vasárnap július 4-e, holnapután lesz.
Szabadkán, az új városházán lévő oltóponton
3 fajta védőoltás közül lehet választani
előzetes bejelentkezés nélkül is a hétvégén.
Ez a 3 koronavírus elleni védőoltás
a Sinopharm nevű vakcina,
az AstraZeneca nevű védőoltás és a Pfizer vakcina.
Szabadkán minden nagykorú szerb állampolgár
felveheti a koronavírus elleni védőoltást.
Nagykorú az, aki betöltötte a 18. életévét.
Szabadkán a 16 éves és a 17 éves gyerekek is
megkaphatják a koronavírus elleni védőoltást.
A fiataloknak fel kell mutatniuk az orvosi igazolást arról,
hogy megkaphatják a vakcinát.
A 16 éves és a 17 éves fiatalok csak
a Pfizer nevű védőoltást kaphatják meg.
A legutolsó adatok szerint Szabadkán
10 új koronavírusos beteg van regisztrálva.


Kedden nem lesz gáz Szabadkán

December 7-én szünetelni fog a gázszolgáltatás Szabadka város területén reggel 6-tól este 8 óráig az újvidéki TRANSPORTGAS SRBIJA Kft-nek a Szabadkai Gázművekhez és a Távfűtőművekhez eljuttatott tájékoztatása alapján.

A szünetelés az ellátásban annak ellenére is megtörténik, hogy az alapító, Szabadka városa több alkalommal is kérte a Srbijagastól és a TRANSPORTGAS SRBIJA Kft-től a csatlakozó gázvezeték kihelyezett része főmérő- és szabályzóközpontra való csatlakoztatásának a fűtési idény utánra való halasztását.
A munkálatok miatt sem a Szabadkai Gázművek, sem pedig a Szabadkai Távfűtőművek, önhibáján kívül, nem lesz képes eleget tenni kötelezettségének, hogy ellássa fogyasztóit.
A szabadkai szolgáltatók a felhasználók megértését kérik.

Kedden nem lesz gáz Szabadkán

Kedden nem lesz gáz Szabadka város területén.

Kedd december 7-e lesz.
Reggel 6 órától este 8 óráig szünetel a gázszolgáltatás
kedden Szabadka területén.
Ez miatt, aki gázzal fűti a házát,
annak december 7-én nem lesz fűtése.
Munkálatok miatt nem tud gázt szolgáltatni
sem a Szabadkai Gázművek,
sem a Szabadkai Távfűtőművek.
A lakosok megértését kérik
a Szabadkai Gázművek munkatársai
és a Szabadkai Távfűtőművek munkatársai is.


Stevan Bakić: Szabadka segíti a nagycsaládosokat

A Krstić család négyes és a Probojčević család hármas ikreit látogatta meg a polgármester.

Stevan Bakić a családoknak ajándékutalványt és alkalmi ajándékokat adott át. Szabadka polgármestere elmondta, az önkormányzat egyéni akciókkal és rendszerszintű támogatásokkal is segíti a nagycsaládosokat. Kiemelte, nemcsak a gyermekek születése alkalmával nyújtanak segítséget, hanem az iskoláztatásuk során is.
A szociális és gyermekvédelmi programokra 332 millió dinárt különítettek el, így a várandós nők számára nyújtott 15 ezer dináros egyszeri támogatás és az első gyermek után járó 10 ezer dináros szülői pótlék kifizetése is rendszeres marad - tette hozzá.

Szabadka városa segíti a nagycsaládosokat

Stevan Bakić azt mondta, hogy Szabadka segíti a nagycsaládosokat.

Stevan Bakić
Szabadka polgármestere.
Nagycsalád például,
ahol 3 vagy 3-nál
több gyermek van.
Szabadka polgármestere
2 nagycsaládot
látogatott meg
tegnap Szabadkán.
Tegnap február 1-je,
hétfő volt.
A Krstić családban
4-es ikrek születtek.
A Probojčević családban
3-as ikrek születtek.
Stevan Bakić a 2 nagycsaládnak
ajándékutalványt és
ajándékokat adott át.
A polgármester elmondta,
hogy Szabadka városa
folyamatosan segíteni
akar a nagycsaládoknak.
A polgármester elmondta,
hogy Szabadka városa
támogatást ad
a kisbabák születése
alkalmával és
az iskoláztatásukban is.
Szabadkán a várandós
nők idén is egyszeri
15.000 dinár
támogatást kapnak.
Szabadkán az első
gyermek után
10.000 dináros
támogatás jár
a szülőknek idén is.
Idén 2021 van.


Sok a kátyú Szabadka utcáin

Sok helyen az úttestek lyukakkal vannak tele, az utak szélei letöredeztek, emellett a legtöbb helyen annyira keskeny az út, hogy az autók nem tudják egymást zökkenőmentesen előzni. A szabadkai illetékes közvállalat már megkezdte az utak javítását.

Kátyú itt, kátyú ott. Stábunk útnak indult, körbeautóztuk Szabadka egyes utcáit. Nem haladtunk zökkenőmentesen. Az 51. Hadosztály utca egy részén például így néz ki az út széle. Az út keskenysége miatt nehézkes az előzés és folyamatosan egy kátyúba huppanhat autójával az ember. De nem csak itt van ez így.
A Jovan Mikić utca azon részén, amelyet a szabadkaiak Csordás útként ismernek az egyik buszmegállónál az út mindkét oldalán található egy-egy hatalmas kátyú. Amellett, hogy az utca szűk, nagyon sok kátyú van rajta. A buszmegállónál levő kátyúk az itt várakozóknak is gondot okoznak, ugyanis eső után itt már nem tudják megvárni a buszt, odébb kell, hogy álljanak.
Szabadkán akadnak aszfaltozatlan utcák, ilyen például a Vasutas HK-hoz tartozó Meggyfa utca is. De a Kiss Ernő utca sincs jobb állapotban. Az itt lakók arra panaszkodnak, hogy mivel napi szinten autóval közlekednek, a rossz utak miatt gyakrabban kell gumit cserélniük és javíttatni a felnit.
Az elkövetkező időszakban javulhat a helyzet, ugyanis a szabadkai illetékes közvállalat már megkezdte az utak javítását, a kátyúk betömését. Idén is újítanak néhány utcát, egyebek mellett a Kőrösi, az 51. Hadosztály, a Forrás és a Pacséri utca egy részét is.
Srđan Bošnjak, a szabadkai Útgazdálkodási, Várostervezési és Lakásügyi Közvállalat főmérnöke: „Mivel télen sok kátyú keletkezett, a Vojput csapatai, akiket a Szerbia Útjai Közvállalat bízott meg már elvégezték a kátyúk betömését a főbb szakaszokon, amelyek keresztülhaladnak a városon. Ezek a Zentai út, a Bajnát és a Szegedi út. Folyamatban van a kátyúk betömése a városi és külvárosi utakon. Elsőbbséget azok az utak élveznek, amelyeken közlekednek a városi tömegközlekedés járművei.”
A munkálatok egyes környező helyi közösségek területén, Györgyénben, Nagyfényen, Újzsedniken, Királyhalmon, Csantavéren, Tavankúton és Sándorban is folynak majd. Ez mintegy 10 kilométeres szakaszt érint.

Sok a kátyú Szabadka utcáin

Szabadkán sok utca lyukakkal van tele, az utak szélei letöredeztek.

Nagyon sok utca annyira keskeny,
hogy az autók nem tudják egymást
szépen és biztonságosan előzni.
Szabadkán az 51. Hadosztály utcában is
nagyon keskeny az út, alig férnek el
az autók egymás mellett.
A szabadkai Jovan Mikić utca is rossz állapotban van.
Ebben az utcában is nagyon sok a kátyú.
Ez az utca is túl keskeny.
A Jovan Mikić utca egyik buszmegállójánál
mind a 2 oldalon hatalmas kátyúk vannak.
Ez rossz azoknak, akik várják a buszt.
Nagy esőzések után a kátyúk tele lesznek
vízzel, ezért a buszt nem lehet ott várni.
Szabadkán vannak olyan utcák is,
amik még nincsenek kiaszfaltozva.
Ilyen utca a szabadkai
Meggyfa utca és a Kiss Ernő utca is.
Ezekben az utcákban a lakók panaszkodnak,
hogy a rossz utak miatt előbb kell
autóikon cserélni a gumikat.
A helyzet javulhat a következő időszakban,
mert már elkezdték javítani az utcákat Szabadkán.
Idén kijavítják a Kőrösi utat, az 51. Hadosztály utat,
a Forrás utat és a Pacséri utca egy részét.
Idén 2021 van.
A kátyúk betömése már megtörtént
a Zentai úton, a Bajnát úton és a Szegedi útszakaszon.
Útjavítás lesz még Györgyénben, Nagyfényen,
Újzsedniken, Királyhalmon, Csantavéren,
Tavankúton és Sándorban is.
Ez az útjavítás 10 kilométeres útszakaszon fog történni.


Lezárták a zentai hidat

Szombaton és vasárnap 8 és 14 óra között a hídon áthaladó vasúti sínpáron végeznek felmérési munkálatokat.

A Mostogradnja és a Szerbiai Vasutak munkási a felmérik, hogy milyen javítási munkálatokat kell elvégezni a hídon. Ha elkezdődnek a munkálatok, akkor legalább két hétre, de akár egy hónapra is lezárhatják a hidat.
Az önkormányzat kiemelte, hogy folyamatosan tartják a kapcsolatot a kivitelezőkkel, annak érdekében, hogy a lehető legkevesebb kellemetlenség érje a polgárokat a lezárások miatt és a gazdasági életben se idézzenek elő fennakadásokat.

Lezárják a hétvégén a zentai hidat

Ezen a hétvégén lezárják a zentai hidat.

Hétvége szombat és vasárnap.
Szombaton és vasárnap reggel 8 óra
és délután 2 óra között lesz lezárva a zentai híd.
Szombat április 13-a, ma van.
Vasárnap április 14-e, holnap lesz.
A zentai hídon áthaladó vasúti síneken történő
munkálatok miatt lesz lezárva a híd.
A hétvégén a szakemberek felmérik, hogy milyen
javítási munkálatokat kell elvégezni a hídon.
Ha elkezdődnek a munkálatok, akkor legalább 2 hétre,
de akár 1 hónapra is lezárhatják a hidat.


Az alacsonyabb hőmérséklet miatt továbbra is működik a távfűtés Szabadkán

A szabadkai fűtési szezon a tervek szerint április 15-éig, vagyis holnapig tart, azonban az évszakhoz képest alacsonyabb hőmérséklet miatt a távfűtés továbbra is működik majd - közölte a Szabadkai Távfűtőművek.

A városi határozat értelmében mindaddig, amíg a 21 órakor mért hőmérséklet három egymást követő napon 12 fok alatt lesz, a távhőrendszer készenléti állapotban lesz. Az idei szezonban a szabadkai cégnek a gázfogyasztásban is volt megtakarítása.
Mintegy kétmillió köbméterrel kevesebb gázt használtak fel, ami minden bizonnyal a lényegesen enyhébb télnek és a fűtőelemek nagyobb igénybevételét nem igénylő hőmérsékletnek tudható be.

A hűvösebb időjárás miatt továbbra is működik a távfűtés Szabadkán

A szabadkai fűtési szezon a tervek szerint április 15-ig tartott volna.

Április 15-e szombat, tegnap volt.
Az áprilisi évszakhoz képest alacsonyabb hőmérséklet miatt
a távfűtés továbbra is működik
Szabadka területén.
A távfűtés továbbra is készenléti állapotban marad,
és a fűtést akkor visszakapcsolják, amikor három egymást követő napon
az este 9 órakor mért hőmérséklet 12 fok alatt lesz.
Ez azt jelenti, amíg hűvösek maradnak az éjszakák,
addig működik a távfűtés is Szabadkán.
A Szabadkai Távfűtőművek a télen
sokat tudott spórolni a gázzal, az enyhe téli időjárás miatt.


Növelte a személyi kísérők számát Törökbecse önkormányzata

A szolgáltatást az eddigi négy helyett idén öt fejlődési rendellenességgel küzdő gyermeknek biztosítják.

A bánáti községben ötödik éve működik sikerrel az ilyen jellegű szociális védelmi program, azzal, hogy mindez eddig a Szociális Gondozási Központ feladatköréhez tartozott, azonban mostantól a szolgáltatást a nemrég alapított helyi Önbizalom Egyesület koordinálja majd, akikkel a szerződést öt személyi kísérő írta alá. Törökbecse önkormányzata azt is tervezi, hogy a jövőben igénytől függően tovább növelik az erre szánt anyagi keretösszeget, azzal a céllal, hogy minden egyes rendellenességgel élő gyermek mellé személyi kísérőt biztosíthassanak. A bánáti község erre a célra idén öt millió dináros keretösszeget irányzott elő.

Még több személyi kísérő dolgozhat Törökbecsén

Törökbecse önkormányzata idén megnövelte a személyi kísérők számát.

Törökbecse 1 város
és község Bánátban.
Bánát is Vajdaság egy része.
Törökbecsén eddig 4 személyi
kísérő dolgozhatott.
Az idei évtől 5 személyi
kísérő dolgozhat a községben.
Idén 2021 van.
Személyi kísérő olyan ember,
aki a fogyatékos gyermek
vagy fiatal mellett van.
A személyi kísérő segít
a fogyatékos gyermeknek
például a tanulásban vagy az utazásban.
A személyi kísérő a segítségért
fizetést is kap a községtől.
Fogyatékos ember például
a mozgássérült ember,
a látássérült ember vagy
az értelmi sérült ember.
Törökbecse községe 5 éve
támogatja a fogyatékos gyerekeket
és fiatalokat
a személyi kísérők biztosításával.
Törökbecse községe azt
tervezi, hogy a jövőben
még több személyi kísérő lesz,
hogy még több fogyatékos ember
kaphasson támogatást.


Mellrákszűrés Magyarkanizsa község területén

Augusztus 30-tól ingyenes mammográfiai vizsgálat lesz elérhető az egészségházban Magyarkanizsán és Horgoson is. Az ellenőrzést mobil készüléken végzik a Vajdasági Klinikai Központ szakemberei, az érdeklődők pedig megadott időpontra érkeznek majd.

A rákos megbetegedések közül a nők körében a mellrák fordul elő a leggyakrabban, ezért nagyon fontos, hogy a 40 év feletti nők részt vegyenek mammográfiai vizsgálaton, amire most a magyarkanizsai Egészségházban ingyenesen lesz lehetőség. A felvételeknek köszönhetően a szakemberek a legapróbb elváltozást is fel tudják ismerni.
Gyólay Karolina, igazgató, Magyarkanizsai Egészségház: „Ez egy egyszerű vizsgálat, valójában egy felvétel, és adat felvétel a nők személyes adatairól. A felvétel rögtön lekerül az újvidéki klinikai központba, diagnózist kap a nő 2-3 napon belül, és ha szükséges, akkor további kivizsgálások is soron kívül elérhetőek lesznek számukra.”
A megelőző mellrákszűrés a Tartományi Egészségügyi Titkárság és a magyarkanizsai önkormányzat támogatásával valósul meg. A község településeiről a szervezők biztosítják a jelentkezők szállítását a mammográfia helyszínére.
Fejsztámer Róbert, polgármester, Magyarkanizsa: „Magyarkanizsán és Horgoson lesz maga a megelőző szűrés, ehhez biztosítunk mi logisztikai hátteret. Természetesen azoknak az orvosoknak, szakorvosoknak, akik Újvidékről jönnek, azoknak az ellátását, étkeztetését az önkormányzat finanszírozza.”
Az érdekeltek a megadott telefonszámokon vagy személyesen jelentkezhetnek az egészségházban, illetve a helyi közösségek irodáiban. A megelőző vizsgálat mindaddig elérhető lesz a községbeli nőknek, ameddig igény mutatkozik rá.
Az elérhetőségek a Pannon RTV honlapján is megtalálhatóak.

Augusztus 30-tól ingyenes mellrákszűrés lesz Magyarkanizsa község területén.
A mellrákszűrést a nőkön végzik.
A mellrákszűrést mammográfiai vizsgálatnak is nevezik.
Mellrákszűréskor kimutathatóak a mellben lévő
elváltozások vagy betegségek.
Mellrák is kialakulhat a nő mellében.
A mellrák korai kimutatása és gyógyítása nagyon fontos.
Minden nőnek, főleg a 40 év feletti nőknek
nagyon fontos mellrákszűréseken részt venni.
Augusztus 30-tól Magyarkanizsán
és Horgoson is tartanak ingyenes mellrákszűréseket.
A magyarkanizsai és a horgosi egészségházban lesz
elérhető az ingyenes mammográfiai vizsgálat.
Az ellenőrzést mobil készülékeken fogják végezni
az orvosok.
Az érdeklődők megadott időpontra kell, hogy érkezzenek
a szűrővizsgálatra.
A mellrákszűrésről a nő 2 vagy 3 nap múlva kap eredményt.
Az érdeklődők a megadott telefonszámon
vagy személyesen jelentkezhetnek a horgosi
vagy a magyarkanizsai egészségházban
vagy a helyi közösségek irodáiban.
A jelentkezés elérhetőségei
a Pannon RTV internetes oldalán is megtalálhatóak.


Palics, már magyarul is

A Palicsi-tó partján ezentúl a település magyar neve előtt is fényképezkedhetünk a szerb mellett.

A vízfelüleletnél népszerű hely volt eddig is egy fotó elkészítésére a település szerb nevét kiíró, majd embernagyságú betűk. Mostantól a magyar településnévnél is megállhatunk. Pásztor István a betűk kihelyezéséről közösségi oldalán számolt be.
A VMSZ elnöke azt írta, a többnyelvűség csak akkor érték, ha tiszteletben tartják és betartják. Kiemelte, sok mulasztás történt a múltban, ma is oda kell figyelni, ne sokasodjanak. Ma a Palics-parti földnyelven korrigáltuk a szemet szúró mulasztást. Most van rendben. Számunkra csak így van rendben - áll Pásztor István Facebook-posztjában.

Palics felirat, már magyarul is

A Palicsi-tó partján most már magyarul is ki van írva a település neve.

Eddig a Palicsi-tó partján
csak szerbül volt kiírva a település neve.
Nagyon sokan fényképezkedtek eddig is
a Palics feliratnál, ami szerbül volt kiírva.
Mostantól a település magyar neve előtt is
lehet fényképezkedni.
A magyar településnév a szerb felirat mellett található
a Palicsi-tó partjánál.
A 2 nyelvű településnév mérete embernagyságú.
Pásztor István a Facebook-oldalán
jelentette be a betűk kihelyezését.
Pásztor István azt írta, hogy nagyon fontos volt,
hogy magyarul is ki legyen írva
Palics település neve.
Pásztor István a VMSZ elnöke.
A VMSZ a Vajdasági Magyar Szövetség rövidítése.
A VMSZ 1 vajdasági politikai párt.


Ingyenes emlőrákvizsgálat Zomborban

A vizsgálatra azok jogosultak, akiknek ez lesz az első ilyen jellegű ellenőrzésük.

Hétfőtől ingyenes emlőrák vizsgálatra jelentkezhetnek a 40. életévüket betöltött nők Zomborban. A mammográfiára nem kötelező az egészségügyi könyvet sem vinni, bármilyen hivatalos személyigazoló dokumentumot elfogadnak. Azok a nők, akik már korábban voltak ilyen vizsgálaton, illetve akiket emlődaganat miatt műtöttek, nem vehetnek részt ebben a projektben - olvasható Zombor Város hivatalos honlapján.

Ingyenes mellrákvizsgálat Zomborban

Mától ingyenes mellrák vizsgálatra jelentkezhetnek a nők Zomborban.

Ma augusztus 14-e, hétfő van.
Azok a nők jelentkezhetnek az ingyenes mellrák vizsgálatra,
akik betöltötték a 40. életévüket.
Azok a 40. életévüket betöltött nők jelentkezhetnek
a mellrák vizsgálatra Zomborban,
akiknek ez lesz az első ilyen ellenőrzésük.
A mellrákvizsgálatot még mammográfiának is nevezik.
A vizsgálatra nem kötelező egészségügyi könyvet vinni.
Bármilyen személyes dokumentumot elfogadnak
a zombori mellrák vizsgálaton.
Személyigazoló dokumentum például
a személyi igazolvány vagy az útlevél.
Azok a nők, akik már korábban
voltak ilyen vizsgálaton, nem vehetnek részt az ellenőrzésen.
Azok a nők sem vehetnek részt az ellenőrzésen,
akiket emlődaganat miatt műtöttek.
A mellrák 1 veszélyes női betegség.
A mellrák vizsgálattal korán elkezdődhet a nő gyógyítása.


Meghosszabbítják az útlezárást a Koszovó és a Jovan Mikić utca sarkán

Február elsejéig meghosszabbítják az útlezárást a Koszovó és a Jovan Mikić utca sarkán – tájékoztat Szabadka Város önkormányzata.

Az útlezárás a Belgrád-Újvidék-Szabadka-államhatár vasútvonal felújításának és korszerűsítésének keretében végzett útépítési munkálatok miatt szükséges. A meghosszabbított útlezárás a tervek szerint február 1-jéig tart.

Meghosszabbítják az útlezárást a Koszovó és Jovan Mikić utca sarkán.

A 2 utca Szabadkán található.
Az útlezárás meghosszabbításáról
Szabadka Város vezetősége döntött.
Február 1-jéig hosszabbítják meg az útlezárást
a Koszovó és Jovan Mikić utca sarkán.
Az útlezárás útépítési munkálatok miatt szükséges.
A munkálatokat Belgrád-Újvidék-Szabadka-államhatár
vasútvonalán végzik.


A hétvégén gasztronómiai fesztivál Óbecsén

A hétvégén immár ötödik alkalommal szervezik meg Óbecsén a Gastro Fest nevű gasztronómiai rendezvényt, de az idén első alkalommal lesz kétnapos a fesztivál. A programok ezúttal már szombaton elkezdődnek az Erdőtelepítők parkjában, ahol két órától halászlé-főzőversennyel, különféle ételekkel, egy szerényebb termelői piaccal és 16 órától éjfélig koncertekkel várják a látogatókat. Vasárnap 10 órakor kezdődnek a programok.
Jovanović Dániel, szervező, Gastro Fest, Óbecse: „Több mint 50 kiállító fogja kínálni a portékáját. Délben indul a vasárnapi ebéd programunk, ahol várjuk a családokat, hogy közösen töltsük itt el a vasárnapi ebédet – ezzel a háziasszonyoknak szeretnénk kicsit kedveskedni, hogy vasárnap ne kelljen bajlódniuk az ebéddel, hanem mi főzünk helyettük ezen a vasárnapon. Lesznek nappali koncertjeink, a Beus és a Fokos zenekar. Kiemelném a Mosolytenger programunkat, ami egy mini gyerekfesztivál a fesztiválon belül bábszínházzal, gyerekkoncertekkel, interaktív játszóházakkal és minden más programmal.”

Gasztronómiai fesztivál lesz Óbecsén

Gasztronómiai fesztivált tartanak a hétvégén Óbecsén.

A gasztronómiai fesztiválon finom ételeket
és italokat lehet kóstolni és vásárolni.
A programok már szombaton elkezdődnek.
Szombat október 1-je, holnap lesz.
Idén 5. alkalommal szervezik meg Óbecsén
a Gastro Fest nevű rendezvényt.
Idén első alkalommal lesz 2 napos a fesztivál.
Az óbecsei Erdőtelepítők parkjában szervezik meg
a gasztronómiai fesztivált.
Szombaton délután 2 órától halászlé-főzőversennyel,
különféle ételekkel és termelői piaccal
várják az érdeklődőket a fesztiválra.
Szombaton délután 4 órától egészen éjfélig
koncertek szórakoztatják a látogatókat.
Vasárnap délelőtt 10 órakor kezdődnek a programok
az óbecsei gasztronómiai fesztiválon.
Vasárnap október 2-a lesz.
Vasárnap délben ebéddel várják
a családokat az óbecsei fesztiválon.
Vasárnap délután is lesznek koncertek
és érdekes gyermekprogramok.


Szépül Szabadka központja

Az IT Subotica 2030 szervezet harmadik alkalommal szervezte meg a város központjában található kábelszekrények tisztítását és festését. Céljuk, hogy a várost egy vonzóbb és szebb hellyé tegyék, ami ideális az élethez, tanuláshoz és munkához.

Tovább szépül Szabadka központja. A projekt a szabadkai önkormányzat és a Szabadkai Községközi Műemlékvédelmi Intézet támogatásával valósult meg.
Filip Budanović, az akció vezetője: „Különböző technikák vannak erre. Van négy szabadkai művészünk, akik a város különböző részein dolgoznak. Mindenki a saját stílusában, ezek az utcai művészet különböző formái, de más képzőművészeti formák is megjelennek. Minden képzőművészeti, valamint formatervezési megoldást felülvizsgálatra először elküldünk a Szabadkai Községközi Műemlékvédelmi Intézethez. Ők véleményezik ezeket, esetleg változtatásokat ajánlanak, ami után mi akcióba kezdünk.”

Szépítették Szabadka központját

Az IT Subotica 2030 szervezet 3. alkalommal szervezte meg Szabadka központjának szépítését.

Tegnap a szervezet tagjai a város
központjában található kábelszekrények
tisztítását és festését végezték.
Tegnap május 21-e, szombat volt.
A szervezet célja, hogy a várost
egy szebb és tisztább hellyé tegyék.
Filip Budanović az akció vezetője elmondta,
a kábelszekrények festését
4 szabadkai művész végzi.
A 4 művész a város különböző részein
festi a kábelszekrényeket.
Korábban ezek a kábelszekrények
piszkosak és csúnyák voltak.
A szervezet akciójának köszönhetően
ezekre a kábelszekrényekre most már
örömmel néz rá a szabadkai lakos.


Sebességmérőket helyeztek ki Topolyán

A felszerelt eszközöket Szatmári Adrián polgármester és Fehér Szabolcs tartományi közlekedési segédtitkár tekintette meg.

A gyorshajtás számít az egyik fő baleseti oknak. Topolyán a szerencsétlenségeket megelőzendő, sebességmérőket helyeztek ki a település négy pontján.
Szatmári Adrián, polgármester, Topolya: „Az egyik ilyen tábla a szabadkai bejáratnál található, a másik a kishegyesi bejáratnál, a harmadik a bajsai úti bejáratnál, a negyedik pedig itt a bácskossuthfalvi bejáratnál. Ennek a projektnek az összértéke 1 millió 800 ezer dinár.”
Az összegből 1 millió 400 ezer dinárt a tartományi közlekedési titkárság fedezett, míg a további 400 ezer dinárt a községi költségvetésből különítették el.
Fehér Szabolcs, tartományi közlekedési segédtitkár: „Az emberek, ha kapnak egy visszajelzést arról, hogy ők hogy vezetnek, akkor mindig van annak hatása. Itt látszódik, hogy mennyivel mennek, és ha a megengedett sebességtől többel, akkor azt jelzi ez a kijelző, és akkor az emberek nagyon nagy százaléka lelassít, ha nem a megfelelő sebességgel halad.”
Fehér Szabolcs tartományi közlekedési segédtitkár kiemelte, a titkárság célja a közlekedésbiztonság javítása Vajdaság egész területén.

Sebességmérőket helyeztek ki Topolyán

A gyorshajtás miatt történik a legtöbb közlekedési baleset.

A balesetek megelőzése végett sebességmérőket
helyeztek ki Topolya település 4 részébe.
Az egyik sebességmérő a szabadkai bejáratnál található,
a másik a kishegyesi bejáratnál,
a harmadik a bajsai úti bejáratnál,
a negyedik a bácskossuthfalvi bejáratnál.
A sebességmérők megmutatják, hogy mennyivel mennek a sofőrök.
Ha a megengedett sebességtől többel,
akkor azt jelzi ez a kijelző.
Ezt látva a legtöbb sofőr lelassít,
ha nem a megengedett sebességgel halad.
A sebességmérő táblák célja, hogy
minél biztonságosabb legyen a közlekedés.


Jelentkezzen, ha nem kapott csomagot!

Hétfőtől a saját helyi közösségükben jelentkezzenek azok a szabadkai és Szabadka környéki nyugdíjasok, akik eddig nem kapták meg a nekik járó önkormányzati segélycsomagot.

A Pannon RTV információi szerint létezik egy telefonszám is, amelyet a rendkívüli állapot idején hívhattak az idősek, ha nem a hivatalos okmányaikban szereplő lakcímen élnek. Most esetleg ezt a számot is hívhatják, ha jelezni szeretnék, hogy nem kaptak csomagot. A telefonszám: 024/626-734.
Mint arról tegnapi Híradónkban beszámoltunk: Szabadka polgármestere, Bogdan Laban szerint a nyugdíjasok megkapták a segélycsomagokat Szabadkán. Laban videoüzenetében azt mondta: mintegy 15.000 olyan idős polgár részesült segélyben, kiknek jövedelme nem éri el a 30.000 dinárt. Ezután több nyugdíjas is megkereste szerkesztőségünket, hogy ők nem kaptak csomagot. Azt is kifogásolták, hogy az önkormányzati segítség értéke nem éri el a 2500 dináros kormányzati ajánlást.

Jelentkezzenek a kisnyugdíjasok, ha nem kaptak csomagot

Hétfőtől jelentkezniük kell azoknak a szabadkai kisnyugdíjasoknak, akik eddig nem kapták meg a segélycsomagot.

Hétfőtől a saját helyi közösségükben
jelentkezzenek
azok a szabadkai
 és Szabadka környéki
kisnyugdíjasok, akik eddig
nem kapták meg a segélycsomagot.
Hétfő május 11-e lesz.
Kisnyugdíjas az,
aki 30 ezer dinárnál
kevesebb nyugdíjat kap.
A koronavírus-járvány
 általi nehézségek miatt
kapják a segélycsomagokat
a kisnyugdíjasok.
Telefonon is tudják
jelezni a szabadkai
kisnyugdíjasok, ha nem
kapták meg a segélycsomagot.
Ezt a telefonszámot kell hívni:
024 626 734.
Bogdan Laban,
Szabadka polgármestere
azt mondta,
hogy minden szabadkai
és Szabadka környéki
kisnyugdíjas megkapta
a segélycsomagot.
A hír után
több kisnyugdíjas is jelezte,
 hogy nem kapták meg
a segélycsomagokat.


Kezdődik a karácsonyvárás Zentán

Karácsonyváró-adventi programsorozat indul Zentán december elsejétől, jelentették be ma a Városházán megtartott sajtótájékoztatón.

Az odalátogatók minden alkalommal közös gyertyagyújtással hangolódnak rá az ünnepre. A rendezvényt negyedik alkalommal szervezi meg a Városháza oszlopcsarnokában a helyi önkormányzat. Minden gyertyagyújtást rajzkiállítással és műsorral tesznek majd ünnepélyesebbé. A negyedik gyertyát a Karácsonyi Kavalkád keretében gyújtják meg.
Perpauer Attila, oktatással és művelődéssel megbízott tag, Zenta KT: „A negyedik gyertyagyújtás már a téren fog megtörténni a Karácsonyi Kavalkád rendezvény sorozat keretén belül. Aznap a negyedik ádventtől pedig egy másik rendezvény lesz az oszlopcsarnokban a Mindenki Karácsonya, ott pedig valóban mindenki karácsonya, hiszen minden intézményünk, óvoda, iskola a középiskolások, művelődési intézmények, civil szervezetek vesznek részt ezen a programon.”

Karácsonyvárás Zentán

Karácsonyváró-adventi programsorozat
kezdődik Zentán.

December 1-jétől kezdődik a karácsonyváró
adventi programsorozat Zentán.
Zenta egy város Vajdaságban.
December 1-je vasárnap lesz.
December 1-jén kezdődik az adventi időszak.
Advent karácsony napját megelőző 4. vasárnaptól
karácsonyig tart.
Karácsony napja december 25-én van.
Advent 1. vasárnapja december 1-jén lesz.
Az adventi programsorozat a zentai
Városháza oszlopcsarnokában lesz.
December 1-jétől karácsony napjáig minden
vasárnap közös gyertyagyújtás lesz
a zentai Városháza oszlopcsarnokában.
Minden gyertyagyújtáskor rajzkiállítás,
és ünnepi műsor is lesz a zentai Városházában.
Karácsony előtti utolsó vasárnap
a gyertyagyújtás már a téren lesz Zentán.


Régi pompájában a Munk-szobor

A pénteki rongálást követően visszaállították eredeti állapotába dr. Munk Artúr szabadkai mellszobrát - olvasható dr. Pásztor Bálint Facebook-bejegyzésében.

A Szabadkai Városi Képviselő-testület elnöke úgy fogalmazott, hogy helyreállt a rend. A város központjában lévő alkotás arcának egy részét még pénteken festették zöldre. Ez egyébként nem az első eset, hogy az író, orvos mellszobrában kárt tettek. A szabadkai Városháza melletti téren elhelyezett szobrot néhány évvel ezelőtt összefirkálták.
Munk Artúrt az egyik legnagyobb humanistaként tartják számon. Csáth Géza és Kosztolányi Dezső kortársaként járt a szabadkai főgimnáziumba, majd Budapestre ment, és orvosi diplomát szerzett. Óceánjárókon dolgozott hajóorvosként. A feljegyzések szerint ő volt az egyik magyar orvos, aki a Carpathia fedélzetéről mentette a Titanic utasait. 1921-ben visszatért Szabadkára. A városban végzett tevékenységéért a szegények orvosaként emlegetik.

Visszaállították eredeti állapotába a Munk-szobrot

Pénteken megrongálták dr. Munk Artúr szabadkai mellszobrát.

Dr. Munk Artúr mellszobra a város központjában található.
Pénteken a mellszobor arcának egy részét zöldre festették.
Péntek július 16-a volt.
Szobrokat tilos rongálni.
Dr. Munk Artúr 1 nagyon fontos szabadkai ember volt.
Dr. Munk Artúr író és orvos is volt.
Dr. Munk Artúr mellszobrát már máskor is megrongálták.
Néhány évvel korábban a szabadkai Városháza melletti téren
elhelyezett szobrot összefirkálták.
Tegnap dr. Pásztor Bálint a Facebook oldalára kiírta,
hogy visszaállt a rend, vagyis a mellszobrot
visszaállították az eredeti állapotába.
Most már nincs összefirkálva zöldre a mellszobor arca.
Tegnap július 19-e, hétfő volt.
Dr. Pásztor Bálint 1 politikus.
Dr. Munk Artúr sok embert gyógyított meg Szabadkán is.


A Magyarkanizsai Egészségház nem csak a koronavírus-gyanús betegeket várja.

A Magyarkanizsai Egészségház továbbra is fogad minden pácienst, bármilyen betegséggel lehet jelentkezni a választott orvosnál, viszont azok, akik a koronavírus tüneteit észlelik magukon, a hátsó bejáraton kell bemenniük az épületbe. Az egészségházban kötelező a maszk használata továbbra is, valamint a két méter távolságot is tartani kell egymástól. Az intézményben PCR tesztet nem, viszont ellenanyag gyorstesztet végeznek külön kérésre is, amely 1200 dinárba kerül.
Gyólay Karolina, az intézmény igazgatója elmondta, van covid-pozitív beteg Magyarkanizsa községben is.
Gyólay Karolina, igazgató, Egészségház, Magyarkanizsa: „A Magyarkanizsai Egészségház nagyon nagy figyelmet fordít arra, hogy azok a páciensek, akik tünetekkel jelennek meg a mi rendelőnkben, az erre előlátott rendelőnkben, hogy a teljes diagnosztikát megkapják, illetve hogy felmérjük a klinikai kép súlyosságát. Azt is tudjuk, hogy a mostani rendelkezések alapján az enyhébb tünetekkel rendelkezők házi izolációt kapnak 14 napra, a súlyosabb esetek mennek kórházba.”

Minden pácienst fogad a Magyarkanizsai Egészségház

Továbbra is minden pácienst fogad a Magyarkanizsai Egészségház.

Páciens az az ember,
aki valamilyen betegség miatt,
vagy kivizsgálás miatt
megy az egészségházba.
Magyarkanizsa 1 város
és község Vajdaságban.
Továbbra is bármilyen
betegséggel lehet jelentkezni
a kiválasztott orvosnál
a Magyarkanizsai Egészségházban.
Azok az emberek,
akik úgy érzik,
hogy koronavírusosak,
azoknak a hátsó bejáraton kell
bemenniük az egészségházba.
A Magyarkanizsai Egészségházban
kötelező a maszk használata.
A Magyarkanizsai Egészségházban
kötelező a 2 méteres
távolságtartás
az emberek között.
Magyarkanizsán is van
koronavírusos beteg.
A Magyarkanizsai Egészségházban
PCR tesztet nem készítenek.
A PCR teszt kimutatja,
hogy az ember elkapta-e
a koronavírust.
A Magyarkanizsai Egészségházban
készítenek ellenanyag gyorstesztet.
A teszt 1200 dinárba kerül.
Az ellenanyag gyorsteszt
kimutatja, hogy az ember
fertőzött-e vagy már
volt-e koronavírusa,
amiből kigyógyult,
és van-e védettsége
a vírus ellen.


Megkezdődött az iratkozás a szabadkai óvodákba

Idén kizárólag elektronikus formában lehet kérni a felvételt a Naša Radost Iskoláskor Előtti Intézmény óvodáiba. Az iratkozás május 15-ig tart. A szülők kétféleképpen oldhatják meg a jelentkezést, vagy az iskoláskor előtti intézmény oldalán keresztül, vagy az E-uprava nevű portálon. A felvételről szóló előzetes listák június 5-én jelennek meg, a fellebbezésre vonatkozó időszak pedig június 5-től 16-ig tart. Bővebb információ az iratkozással kapcsolatban a szabadkai és környékbeli szülők számára a 024/646-427-es telefonszámon kérhető 8 és 12 óra között. Az elektronikus ügyintézés folyamatáról pedig a nasaradost.edu.rs internetes oldalon is olvashatnak az érintettek.

Ma megkezdődött az iratkozás a szabadkai óvodákba.

Ma április 21-e,
kedd van.
Idén csak interneten keresztül
lehet jelentkezni
a Naša Radost Iskoláskor Előtti Intézmény
óvodáiba.
Idén 2020 van.
A Naša Radost Iskoláskor Előtti Intézmény
a szabadkai és környékbéli
óvodák fő épülete.
Május 15-ig lehet
jelentkezni
a szabadkai óvodákba.
A szülők 2 féleképpen
tudnak interneten keresztül
jelentkezni az óvodába.
A szülő jelentkezhet
annak az óvodának
az internetes oldalán,
ahova be akarja íratni
gyermekét.
A szülő beírathatja
gyermekét az óvodába
az E-uprava nevű
internetes oldalon is.
Június 5-én lesz fent
az interneten az a lista,
ahol írja, hogy melyik
óvodába került be a gyermek.
Fellebbezési időszak
június 5-től június 16-ig tart.
Fellebbezni a szülő tud,
akkor, ha nincs megelégedve
azzal az óvodával,
ahova a gyermek bejutott.
Még több információért
ezt a telefonszámot
tudják felhívni
a szabadkai és környékbeli szülők:
024/646-427
Ezt a telefonszámot
hétfőtől péntekig
reggel 8 órától 12 óráig
lehet hívni.
Még több információt
az interneten történő
óvodába való jelentkezésről
ezen az internetes oldalon
lehet olvasni:
nasaradost.edu.rs


Útiköltség-térítés középiskolásoknak Magyarkanizsán

Megjelent a Magyarkanizsa önkormányzata által meghirdetett pályázat, amely a középiskolás tanulók útiköltség-térítésére vonatkozik, és amely a 2021/2022-es tanévre vehető igénybe.

Az érdeklődők a pályázati kérelmeket augusztus 24-től szeptember 11-ig adhatják át a Magyarkanizsai Községi Közigazgatási Hivatal ügyfélszolgálatán.
Bagány Ágnes, oktatással és ifjúsággal megbízott tanácstag, Magyarkanizsa: „Azok jelentkezhetnek, akik életvitelszerűen Magyarkanizsa község területén élnek, továbbá nem részesülnek állami támogatásban és ösztöndíjban, valamint diákhitelben, illetve részt vesznek nappali tagozatos oktatásban. A beadáshoz szükséges az egyik szülő igazolványának fénymásolata, nyilatkozat arról, hogy nem részesül ösztöndíjban a tanuló, illetve a kérelem dokumentációja is szükséges hozzá, amelyet az önkormányzat kettes irodájában tudnak átadni a szülők, valamint a településeken található helyi közösségi irodákban is átadható a dokumentum.”

Megjelent a pályázat Magyarkanizsán, amely a középiskolások útiköltség-térítésére vonatkozik.

Magyarkanizsa 1 város és község Vajdaságban.
Magyarkanizsa községe írta ki a pályázatot.
Ez azt jelenti, hogy a Magyarkanizsa községhez tartozó
középiskolások útiköltségét visszafizeti a község.
Ez az pályázat a 2021-es és a 2022-es tanévre szól.
A pályázatra jelentkezniük kell
a Magyarkanizsa községhez tartozó középiskolásoknak.
Az érdeklődők a pályázatra való kérelmet
augusztus 24-től szeptember 11-ig adhatják át.
A Magyarkanizsai Községi Közigazgatási Hivatalába
kell beadni a pályázati kérelmet.
Azok a középiskolások jelentkezhetnek a pályázatra,
akik Magyarkanizsa község területén élnek.
Azok a középiskolások jelentkezhetnek a pályázatra
akik nem kapnak állami támogatást
és nem kapnak ösztöndíjat.
Azok a középiskolások jelentkezhetnek a pályázatra,
akiknek nincs diákhitelük,
és nappali tagozatos oktatásban vesznek részt.
Nappali tagozatos oktatás az,
amikor a tanuló mindennap bejár az iskolába.
Oktatás, tanítást jelent.
A pályázat jelentkezéséhez szükség van
az egyik szülő igazolványának fénymásolatára.
A pályázat jelentkezéséhez szükség van
1 igazolásra arról, hogy a tanuló nem kap ösztöndíjat.
A szülők ezeket a dokumentumokat
az önkormányzat 2-es irodájában tudják átadni,
vagy a településeken található helyi közösségi irodákban.


Több mint kétezer látogató egy hétvége alatt

Felpezsdült az élet a palicsi akvaparkban. Június elején a szabadtéri rész is megnyílt.

Több mint kétezer jegyet adtak el a palicsi akvaparkba a nyár első strandidőt hozó hétvégéjén. A múlt héten megnyílt kültéri rész sok helyi lakost és turistát is vonzott. A legkedveltebb elem a gyerekmedence volt, de sokan úszkáltak az egykori termálfürdő kibővített medencéjében is. A nyár folyamán újabb attrakciókkal várják majd a látogatókat.
Sokan frissültek fel a palicsi akvapark medencéinek vizében vasárnap délután. Az idősebbek úsztak, a családok lubickoltak, a gyerekek pedig csúszdáztak. A Palics Park Kft. úgy vitte végig ezt a beruházást, hogy felhasználóbarát legyen.
Dencs Valéria, igazgató, Palics Park Kft.: „A gyermekattrakciónál egy 300 négyzetméteres fűtött vízfelületen tudjuk a gyerekeket szórakoztatni. Egy felső hatalmas vödör van, amely időről időre megtelik. Ez lepi meg a gyerekeket, reméljük pozitívan. Itt még egyszer mondom, fűtött vízről beszélünk, nem hidegről.”
A napi felnőtt belépőjegy 900, a gyerekjegy 600 dinárba kerül. Két felnőtt és egy gyerek 2200 dinárért, a kétgyerekes családok 2500 dinárért pihenhetnek egész nap az akvaparkban. A délután négy és este nyolc közti időszakban ennél jelentősen kedvezőbbek az árak. A félnapos jegy 600 dinárba kerül a felnőtteknek és 400 dinárba a gyerekeknek, a családi jegy pedig 1500 dinárba. Már az első nyári hétvége jó eredményeket hozott az üzemeltető szerint.
Perica Stojanac, igazgatóhelyettes, Elitte Palić Kft.: „Azt mondhatom, hogy kellemesen meglepődtem a látogatottsággal és a lakosok elégedettségével is. Nem számítottunk ekkora látogatottságra, de elmondhatom, hogy szombaton és vasárnap több mint kétezer ember volt itt és nem kaptunk egyetlen negatív megjegyzést sem. Történnek dolgok, kapunk megjegyzéseket is. A jó szándékú javaslatoknak mindig örülünk. Elfogadjuk őket és reméljük, hogy minden egyre jobb és jobb lesz.”
A csúszdatoronyból kilenc útvonalon csúszhatnak le a látogatók, vannak nagy sebességű, nyílegyenes csúszdák is, ugyanakkor a valamivel lassúbb, kanyargósakat is használhatják a belépőjegyet váltók. A palicsi akvaparkba hamarosan a nyári bejáraton is be lehet majd menni, illetve öltözőkabinokat és kültéri árusító egységeket is kiépítenek.

Sokan hűsöltek a palicsi akvaparkban a hétvégén

Június elején a szabadtéri medencék is megnyíltak a palicsi akvaparkban.

Az elmúlt hétvégén több mint 2 ezer látogatója volt
a palicsi akvaparknak.
A június elején megnyílt szabadtéri részre
sok helyi lakos és turista is kíváncsi.
A legkedveltebb rész a gyerekmedence a palicsi akvaparkban.
Nagyon sok család látogatott el eddig
az akvapark szabadtéri részébe.
A palicsi akvaparkban a következő időszakban
még több újítás lesz a fürdőzők szórakoztatására.
A napi felnőtt belépőjegy 900 dinár,
a gyerekjegy 600 dinárba kerül az akvaparkban.
2 felnőtt és 1 gyerek 2200 dinárért,
a 2 gyerekes családok 2500 dinárért pihenhetnek
egész nap az akvaparkban.
A délután 4 és este 8 óra közti időszakban a belépőjegy
600 dinárba kerül a felnőtteknek
és 400 dinárba a gyerekeknek.
A családi jegy 1500 dinárba kerül fél napra,
vagyis délután 4 órától este 8 óráig.
Az akvaparkban van 1 csúszdatorony is.
A csúszdatoronyból 9 útvonalon csúszhatnak le a látogatók.
Vannak nagy sebességű, egyenes csúszdák.
Vannak lassúbb, kanyargósabb csúszdák is.
A palicsi akvaparkba hamarosan
a nyári bejáraton is be lehet majd menni.
Tervek szerint öltözőkabinokat és kültéri árusító részeket is
kiépítenek majd a palicsi akvaparkban.


Önkéntes véradást tart szombaton a Vöröskereszt Szabadkán

Kilenc és tizenegy óra között a Galleria Hotelben várják majd az embereket.

Az illetékesek azt mondták, nagyon fontos, hogy az emberek részt vegyenek a megmozduláson, mivel vérre mindig szükség van az egészségügyben.
Nevena Lukić, a Vöröskereszt szabadkai szakmunkatársa a véradással kapcsolatos alapvető tudnivalókról beszélt.
„Szeretném felkérni a polgárokat, akik nagykorúak, tehát 18 és 65 év közöttiek, valamint egészségesnek érzik magukat, hogy jöjjenek el szombaton és segítsenek, hogy együtt biztonságossá tegyük városunkat, ami a vérkészleteket illeti. Ami magát az előkészületeket illeti, minden marad a régiben. Egy könnyű étkezés megengedett. Ki kell pihenniük magukat, és folyadékot is fogyaszthatnak. Ha felvették a vakcinát vagy a második oltást, ami az AstraZenecát és a Szputnyikot illeti, két hetet kell várni az oltás után. A Pfizer és a Sinopharm oltás után már másnap lehet vért adni.”

Önkéntes véradási akció lesz Szabadkán

Önkéntes véradási akciót tart szombaton a Vöröskereszt Szabadkán.

Szombat szeptember 11-e, holnap lesz.
Szombaton délelőtt 9 órától 11 óráig tart
az önkéntes véradási akció a szabadkai
Galleria Hotelben.
Nagyon fontos vért adni.
Véradással 3 másik ember életét menthetjük meg.
Vérre mindig szükség van az egészségügyben.
Vért minden egészséges
18 év és 65 év közötti ember adhat.
A véradás előtt könnyű reggelit szabad fogyasztani.
Könnyű reggeli például 1 szelet szendvics.
Az AstraZeneca vagy a Szputnyik V nevű
koronavírus elleni védőoltás után
2 hétnek el kell múlnia ahhoz,
hogy az ember vért tudjon adni.
A Pfizer és a Sinopharm nevű védőoltás után
már másnap lehet vért adni.
A Vöröskereszt munkatársai várják a lakosokat
a szombati önkéntes véradásra.


Megújul az első móló a Topolyai-tavon

A többi móló éves karbantartási munkálatait is elvégzik.

Teljesen megújul az első móló a Topolyai-tavon. A munkák a napokban fejeződnek be. Évről évre karbantartják a csúszdákkal felszerelt mólókat, de az első olyan állapotba került, hogy az előttünk álló fürdési idényre teljesen fel kell újítani. A munkálatokra a topolyai önkormányzat biztosítja az eszközöket. A folytatásban a többi móló éves karbantartási munkálatait is elvégzik.

Megújul az első móló a Topolyai-tavon

Topolya 1 város és község Vajdaságban.
A Topolyai-tóra nyáron nagyon sok ember megy fürdeni.
Az első móló már nagyon rossz állapotban volt.
A nyári szezon előtt fel kellett újítani
az első mólót a Topolyai-tónál.
A napokban fejeződnek be a munkálatok
az első mólónál.
Topolya község támogatja munkaeszközökkel
az első móló teljes felújítását a Topolyai-tavon.
A többi mólót is helyre hozzák a nyári szezon előtt.
Csúszdákkal felszerelt mólók is vannak
a Topolyai-tavon.
Ezek a mólók is helyre lesznek hozva.


Új szolgáltatások az Adai Egészségházban

Logopédiai és munkaegészségügyi szakrendelés indul február elejétől Ada községben, az önkormányzat és a helyi egészségház közös szervezésében.

Évek óta nem működött munkaegészségügyi szakrendelés a községben, a polgároknak Óbecsére, Zentára, és Magyarkanizsára kellett utazniuk, hogy megejtsék a vizsgálatokat. Ezért volt fontos, hogy a szolgáltatás elérhetővé váljon a Tisza-menti községben is. Napi szinten legalább 30 pácienset tudnak majd ellátni. A szakrendelésen szemészeti, neuropszichiátriai és pszichológiai vizsgálat is lesz, valamint mindezt kiegészíti a laboratóriumi- és a röntgendiagnosztika - emelte ki Dr. Tóth Barna Elvira, munkaegészségügyi szakorvos.
„A munkába állók vizsgálatát, a munkásokét, akik olyan magasabb kockázati munkahelyi ártalmakkal ellátott munkahelyeken dolgoznak, nekik kell jönni. Ezt egy szabályzat és jogi előírások biztosítják, tehát megvan, hogy hány évente mikor kell, hogy jöjjenek.”
Emellett pedig itt vizsgálják meg a gyámságot vállalókat, a sofőröket, a csónak- vagy hajóvezetési engedélyt igénylőket, és azokat is, akik betegségük miatt nem tudnak dolgozni.
Az intézménynek a munka elvégzéséhez szüksége volt egy spirométerre. A 170 ezer dinár értékű légzésdiagnosztikai eszközt egy helyi gyógyszertár adományozta az egészségháznak.
Logopédiai szolgálat is lesz a községben. Csuvik Zsófia logopédus foglalkozik majd a közeljövőben a gyerekekkel és a felnőttekkel. Jelen pillanatban csak magyar nyelven, de az egészségügyi intézmény azon dolgozik, hogy szerbül is elérhető legyen a szolgáltatás.
Dr. Erika Horvat Arežina, igazgató: „Felmértük az óvodákban, iskolában a problémát, és ahogy tudjuk az óvó néniktől, a tanító nőktől, nagyon nagy szükség van rá. Ennek keretein belül az egészségházban tudja elvégezni a foglalkoztatást, ami szükséges.”
A két új szolgáltatás bevezetését Bilicki Zoltán, Ada polgármestere kezdeményezte. Az új programokat az önkormányzat társfinanszírozza, a polgárok számára pedig ingyenesen lesznek igénybe vehetők.

Két új szolgáltatás indul az Adai Egészségházban.

Ez a 2 új szolgáltatás a logopédiai és munkaegészségügyi
szakrendelés lesz.
Február elejétől indul a 2 új szolgáltatás az Adai Egészségházban.
A logopédiai szolgáltatáson beszédhibás
személyekkel foglalkozik a logopédus.
Évek óta nem működött munkaegészségügyi szakrendelés
Ada községben.
A lakosoknak Óbecsére, Zentára,
és Magyarkanizsára kellett utazniuk a vizsgálatokra.
Ezért nagyon fontos volt, hogy új szolgáltatás kezdődjön
az Adai Egészségházban.
Naponta legalább 30 személyt tudnak majd ellátni.
A munkaegészségügyi szakrendelésen szemészeti,
neuropszichiátriai és pszichológiai vizsgálat is lesz.
A munkába állók vizsgálatát, a munkásokét,
és a veszélyes munkát végző munkahelyeken dolgozóknak
kell elmenniük a munkaegészségügyi szakrendelésre.
Itt vizsgálják meg a gyámságot vállalókat, a sofőröket,
a csónak- vagy hajóvezetési engedélyt igénylőket,
és azokat is, akik betegségük miatt nem tudnak dolgozni.
Logopédiai szolgálat is lesz Ada községben.
Csuvik Zsófia logopédus foglalkozik majd a gyerekekkel
és a felnőttekkel.
Most még csak magyar nyelven,
de tervben van, hogy szerbül is elérhető legyen a szolgáltatás.
A 2 új szolgáltatás a lakosok számára ingyenes lesz.


Csomagok a rászorulóknak Topolya községben

A Tartományi Regionális Fejlesztési, Régióközi Együttműködési és Helyi Önkormányzati Titkárság jóvoltából 1780 csomag érkezett Topolya községbe.

A csomagok élelmiszert és tisztító-, valamint tisztálkodási szereket tartalmaznak. Azok a családok kaphatják meg, akik nehéz szociális körülmények között élnek, valamint rendkívül alacsony nyugdíjjal rendelkeznek. A jogosultak névsorát egy bizottság állította össze, amelynek munkájában részt vett az önkormányzat, a helyi közösségek, Topolya Község Szociális Központja, a Vöröskereszt Községi Szervezete és a Topolyai Községi Nyugdíjas Egyesület. A csomagokat a helyi közösségekbe szállítják, és ott fogják szétosztani a listán szereplő személyeknek.

Csomagokat osztanak a rászorulóknak Topolya községben

Összesen 1780 csomag érkezett tegnap Topolya községbe.

Tegnap március 6-a, hétfő volt.
A csomagokat a rászoruló emberek számára
osztják ki Topolya községben.
A csomagok élelmiszert, tisztítószert
és tisztálkodási szereket tartalmaznak.
A csomagokat azok a családok kaphatják meg,
akik szegénysorsúak, vagy azok,
akik nagyon alacsony nyugdíjjal rendelkeznek.
A csomagokat a helyi közösségbe szállítják,
és ott osztják szét a rászoruló embereknek.
A rászorulók névsora 1 listán szerepel,
ami alapján szétosztják a csomagokat.


Ők Szabadka idei első babái

Három kisbaba született az év első napján a Szabadkai Közkórházban: egy kislány és két kisfiú.

Közülük a lány volt a leggyorsabb, reggel 6:40-kor jött a világra természetes úton a Đurđioski család gyermekeként, súlya 3370 gramm, hossza 51 centiméter. Őt követték a fiúk: a Stantić családba egy 3550 grammos, 50 centis baba érkezett szintén természetes úton, a Lilić család kisfia pedig császármetszéssel született, 3360 grammal és 51 centiméterrel. Az első három napban további öt gyermek jött a világra, másodikán egy lány, harmadikán pedig négy fiú. Tavaly egyébként némileg kevesebb gyermek született Szabadkán, mint egy évvel korábban. 2019-ben 1380 kicsi jött a világra, 2020-ban 1324.

Szabadka idei első babái

A Szabadkai Közkórházban 3 kisbaba született az év 1. napján.

Az év 1. napja
2021. január 1-je volt.
1 kislány és 2 kisfiú
született az év első napján
Szabadkán.
A kislány született
legelőször, reggel 6:40-kor
a szabadkai kórházban.
Az első 3 napban
további 5 kisbaba
született Szabadkán.
Január 2-án egy kislány
született, január 3-án
pedig 4 kisfiú született
a szabadkai kórházban.
A 2020-as évben
kevesebb baba
született Szabadkán,
mint 2019-ben.
A tavalyi évben
1324 baba született
Szabadkán, míg
2019-ben 1380 baba
született
a Szabadkai Közkórházban.


Új pályát kapott a palicsi teniszklub

A már meglévő, elhasznált aszfaltburkolatú pályát akril bevonattal varázsolták vadonatújjá.

A terület kibővítésére és elkerítésére is sor került, valamint a teljes kivilágítást is kiépítették. A felújítást a klub két játékosa, Ivan Sabanov és Matej Sabanov kezdeményezte, valamint anyagilag is támogatták a befektetést, önerőből, 25 ezer euróval. Szabadka Város Önkormányzata pedig további 11,4 millió dinárral támogatta a beruházást.
Stevan Bakić, Szabadka polgármestere: „A Tenisz Klub Palics 1878 kilenc pályával rendelkezik. Nyolc pálya salakos, ez pedig, ahol most tartózkodunk, a kilencedig, felújított pálya, ami régebben aszfaltburkolattal rendelkezett, most pedig felújított, új akril bevonatot kapott. Kibővítésre is sor került és új kerítés is épült, ami pedig a legfontosabb, a kivilágítás. Tehát megfelel a Nemzetközi Teniszszövetség mérkőzéseire vonatkozó szabványának.”

Új pályát kapott a palicsi teniszklub

Új pályát kapott és más fejlesztéseket is végeztek a palicsi teniszklubbon.

A már meglévő, elhasznált aszfaltburkolatú pályát
akril bevonattal fedték le.
A palicsi teniszklub területének kibővítését
és elkerítését is elvégezték.
A palicsi teniszklub teljes kivilágítását is kiépítették.
A felújítást a teniszklub 2 játékosa, Ivan Sabanov
és Matej Sabanov kezdeményezte.
A 2 teniszező pénzügyileg is támogatta a felújítást.
Szabadka városa is támogatta a felújításokat
a palicsi teniszklub területén.
A palicsi teniszklub 9 pályával rendelkezik.
A palicsi teniszklub felújítási munkálatait tegnap
Stevan Bakić, Szabadka polgármestere is megtekintette.
Tegnap május 20-a, hétfő volt.


15 napra bezárják a temerini medencét, az egészségház is átszervezi a munkát

A temerini válságstáb mai űlésén döntést hozott, hogy a piacon kötelező a maszk viselete és a két méteres távolság betartása.

Emellett csak minden második piaci asztalra helyezhető ki áru. A temerini medence tizenöt napos bezárásáról is döntés született. Az intézkedések betartásának ellenőrzése a Temerini Kommunális Közvállalat feladata lesz.
A helyi egészségház is átszervezi a munkáját a koronavírussal fertőzöttek számának növekedése miatt. Hétfőtől az általános osztály újra légzőszervi központ, illetve Covid-rendelő lesz.
A hivatalos adatok szerint a községben a második hullám kezdete óta 36-an fertőződtek meg.

Újabb intézkedések Temerinben is

Megváltozik a temerini
egészségház munkarendje is.
Temerin 1 város
és község Vajdaságban.
Hétfőtől a temerini egészségház
légzőszervi központtá
és Covid-rendelővé
alakul át.
Hétfő július 20-a lesz.
A temerini piacon
kötelező a maszk viselete.
A temerini piacon
kötelező a 2 méteres
távolságtartás
az emberek között.
A temerini piacon
csak minden 2. piaci asztalra
szabad árut rakni.
Azért kellenek
az intézkedések,
hogy megakadályozzák
a koronavírus további
terjedését Temerinben is.


Tíz napra lezárták az útkereszteződést az épülő vasúti felüljárónál

A Belgrád-Budapest vasútvonal kiépítése miatt november 25-étől, vagyis mától tíz napon át zárva lesz a Makszim Gorkij, a Jovan Mikić, a Papp Pál és a Szegedi út kereszteződése.

A forgalmas csomópont ideiglenes lezárását a Makszim Gorkij úton lévő aluljáró építése miatt kellett elrendelni. Az érintettek a környékbeli kisebb utcákat használva továbbra is közlekedhetnek a város ezen részén.

Lezárták az útkereszteződést az épülő vasúti felüljárónál

10 napra lezárták az útkereszteződést az épülő vasúti felüljárónál Szabadkán.

November 25-étől zárták le 10 napra az útkereszteződést
a Belgrád-Budapest vasútvonal kiépítése miatt.
November 25-e, szombat, tegnap volt.
A Makszim Gorkij, a Jovan Mikić, a Papp Pál
és a Szegedi út kereszteződése lesz 10 napig zárva.
Ez az útkereszteződés nagyon forgalmas szokott lenni.
A lakosok a környékbeli kisebb utcákat használva
tudnak közlekedni a város ezen részén.


Egy év alatt már negyedszer ásták fel Szabadkán a Radić fivérek utcát

A Városi Könyvtár és a jelzőlámpa közötti részen jelenleg is munkálatok folynak.

Az ott élők, az arra járók és az üzlettulajdonosok fel vannak háborodva, mert nem értik, miért kell ilyen gyakran feltúrni az utcát, ráadásul nem is értesítették őket előre, és azt sem tudni, milyen munka folyik ott valójában. A Szabadkai Televízió értesülései szerint a gázművek dolgozói bontották fel a betont, illetve ásták fel az utcát. A munkálatok körülbelül egy hónapja tartanak, és úgy tudni, a hét végéig befejeződnek. A Szabadkai Gázművek közleményében az áll, hogy az elosztóhálózat meghosszabbításán dolgoznak, a munkát azonban lassította a csapadékos időjárás. Hozzátették, hogy minden bejárathoz biztosították a szabad bejárást.

1 év alatt 4. alkalommal ásták fel a Radić fivérek utcát Szabadkán.

A Városi Könyvtár és a jelzőlámpa közötti részen most is ássák a Radić fivérek utcát.
A jelzőlámpa ugyanaz, mint a szemafor.
Az emberek nagyon mérgesek, hogy ilyen sokszor felássák a Radić fivérek utcát a munkások.
Az emberek nagyon mérgesek, mert nehezen lehet sétálni a Radić fivérek utcán.
Az emberek nagyon mérgesek, mert nem tudták, hogy megint felássák a Radić fivérek utcát.
A Szabadkai Gázművek dolgozói ásták fel a Radić fivérek utcát Szabadkán.
A Szabadkai Gázművek egy vállalat, ami a gázfűtéssel foglalkozik.
Télen gázfűtéssel is lehet melegíteni a házakat.
A Szabadkai Gázművek dolgozói a csöveket hosszabbítják a Radić fivérek utcában.
A csövek hosszabbításához fel kell ásni az utcát.
A Radić fivérek utca felásása 1 hónapja kezdődött el.
A Radić fivérek utca felásása szombaton kell, hogy befejeződjön.
A Radić fivérek utca felásása lassan ment a munkásoknak az esős idő miatt.


Megéri tanulni - pénzjutalom a nemzedék diákjainak Törökbecsén

Harmincezer dinárral jutalmazta meg Törökbecse önkormányzata a nemzedék diákjait. A tanulók a község öt általános és egy középiskolájában bizonyultak a legsikeresebbnek.

A hét kiemelkedő teljesítményt nyújtó diákot a tanintézmények tantestülete nevezte meg, figyelembe véve a tanulmányi eredményt, a különféle versenyeken való sikeres helyezést és a magaviseletet is. Az érettségizőket és a szülőket a Városháza dísztermében Saša Maksimović polgármester köszöntötte, beszédében a fiatalokat az itthon maradásra biztatta. Az eseményen az is elhangzott, hogy a legjobbakat a továbbiakban is segítik majd, hiszen a községi költségvetésből több éve az utaztatásra, a diákotthon költségeire is bizonyos keretösszeget irányoznak elő. A pénzjutalom mellé az érettségizők Törökbecse címerével ellátott ajándékokat is kaptak.

Pénzjutalmat kaptak a legjobb tanulók Törökbecsén

A legjobb tanulók 30 ezer dináros pénzjutalmat kaptak Törökbecsén.

Törökbecse 1 város és község Vajdaságban.
A községből 5 általános iskola és 1 középiskola
legjobb tanulója kapta a pénzjutalmat.
Összesen 7 végzős tanuló kapta meg a 30 ezer dináros
pénzjutalmat Törökbecse községben.
Végzős tanuló az általános iskola 8. osztályát
befejező tanulóját vagy a középiskolát
végző diákot jelenti.
Ezek a tanulók nagyon sikeresen tanulnak,
sok iskolai versenyen vettek részt,
és példás a magaviseletük.
A sikeres tanulókat és szüleiket a törökbecsei
Városháza dísztermében köszöntötte
Saša Maksimović.
Ő Törökbecse polgármestere.
A polgármester gratulált a tanulóknak
és arra bíztatta őket, hogy továbbra is
itthon folytassák tanulmányaikat.
A polgármester elmondta, hogy a sikeres tanulókat
a továbbtanulásban is támogatja
Törökbecse községe.
A 30 ezer dináros pénzjutalom mellé
a legjobb végzős tanulók ajándékcsomagot is kaptak.


Magyarul is kikerült a Szabadka felirat a város bejáratához

Ezentúl magyarul is írja a város nevét Szabadka határánál. A nagyméretű felirat piros-fehér-zöld színben hirdeti a település magyar elnevezését. Ebben állapodott meg a szerb elnökkel! Betartotta a szavát! - írta közösségi oldalán Pásztor István.

A Szabadka feliratot az autópálya északi feljárójánál, Palicson helyezték el, ahol korábban már latin és cirill betűkkel is olvasható volt a település neve. A Subotica táblák a szerb zászló színeiben készültek, vagyis pirosban, kékben és fehérben. A Szabadka tábla piros, fehér és zöld színű.
A felirat kihelyezése információink szerint péntekre fejeződik be, akkora lefestik a tartócsöveket, illetve a latin betűs tábla mellé is kikerül egy magyar. A világítást most szerelik.
A magyar felirat hiányára korábban a Vajdasági Magyar Szövetség is felhívta a város- és államvezetés figyelmét.

A VMSZ első embere most a magyar színekben pompázó új táblára is reagált. Facebook-profilján a következőt írta: Ebben állapodtam meg Vučić Elnökkel! Betartotta a szavát még úgy is, hogy többen voltak, akik az egészet el akarták fülelni!

Magyarul is kikerült a Szabadka felirat

Magyar nyelven is kikerült a Szabadka felirat a város bejáratához.

Mostmár magyarul is írja a város nevét
Szabadka határánál.
Tegnap került ki a Szabadka felirat magyar nyelven.
Tegnap június 28-a, szerda volt.
A nagyméretű felirat piros-fehér-zöld színben
hirdeti a település magyar elnevezését.
A piros-fehér-zöld a magyar zászló színei.
Pásztor István azt írta a közösségi oldalán,
hogy a magyar feliratban állapodtak meg a szerb elnökkel.
Pásztor István azt is írta, hogy a szerb elnök betartotta a szavát.
Pásztor István a VMSZ elnöke.
A VMSZ 1 politikai párt.
A VMSZ a Vajdasági Magyar Szövetség rövidítése.
A szerb elnököt Aleksandar Vučićnak hívják.
A Szabadka feliratot az autópálya északi feljárójánál,
Palicson helyezték el.
Ezen a helyen korábban már latin és cirill betűkkel is
olvasható volt a település neve.
A Subotica táblák a szerb zászló színeiben készültek,
vagyis pirosban, kékben és fehérben.
A Szabadka tábla piros, fehér és zöld színű.
A felirat kihelyezése információk szerint péntekre fejeződik be.
Péntek június 30-a, holnap lesz.
A Szabadka felirat is ki van világítva.


Júliustól Szabadkán is szünetel a Vöröskereszt Népkonyha szolgáltatása

A nyári hónapokra tartós élelmiszercsomagot osztottak szét a felhasználók között, összesen 1200-at.

A város 34 helyi közösségében, az év első hat hónapjában 146 400 adag főtt ételt osztottak ki a rászorulóknak, ebből csak júniusban 26 400-at. A 38 önkéntes 9270 órát töltött a terepen. A nyári szünetben ellenőrzik a felszerelések műszaki állapotát és kimeszelik a Népkonyha helyiségeit. A rászorulóknak szeptembertől főznek újra.

Szabadkán is szünetel a Népkonyha

Júliustól Szabadkán is szünetel a Népkonyha.

A Népkonyhában a szegény sorsú emberek
meleg ételt és italt kapnak.
A Népkonyhát a Vöröskereszt szervezete
biztosítja a szegény sorsú embereknek.
A nyári hónapokra a Népkonyha bezár.
A nyári hónapokra tartós élelmiszercsomagot
osztottak szét a szegény sorsú emberek számára,
akik használták a Népkonyhát.
Összesen 1200 élelmiszercsomagot
osztott ki a Vöröskereszt a nyári hónapokra.
A nyári szünetben ellenőrzik
a Népkonyhában lévő felszerelések
műszaki állapotát.
A nyári szünetben kimeszelik a Népkonyha helyiségeit.
A Népkonyha szeptembertől újra várja
meleg étellel a szegény sorsú embereket.


Arra kérik a méhészeket, hogy kaptáraikat távolítsák el a közelből. Itt vannak a részletek!

Légi és földi szúnyogirtás lesz Szabadkán és a hozzá tartozó településeken július 15-én, pénteken a késő délutáni és az esti órákban. Repülőgéppel permeteznek Kelebián, Mérgesen, Alsó- és Felsőtavankúton, Radanovácon, a Zorka helyi közösségben és Makkhetesen. A többi helyi közösségben gépkocsiból permeteznek.
Arra figyelmeztetik a méhészeket, hogy a használt permetszer mérgező a méhekre, ezért kérik, hogy a kaptáraikat zárják le és vigyék el legalább 5 kilométerre az érintett területektől. A permet hatása három napig tart.

Szúnyogirtás lesz pénteken Szabadkán

Szúnyogirtás lesz pénteken Szabadka város területén.

Péntek július 15-e lesz.
Arra kérik a méhészeket, hogy a szúnyogirtás idején
a kaptáraikat távolítsák el a közelből.
A szúnyogirtáskor használt permetszerek
károsak és mérgezőek lehetnek a méhekre is.
A permetszerek hatása 3 napig tart.
Levegőből és földről lesz a szúnyogirtás
pénteken Szabadkán és a hozzá tartozó településeken.
Pénteken a késő délutáni és az esti órákban lesz
a szúnyogirtás Szabadkán
és a hozzá tartozó településeken.
Repülőgéppel permeteznek Kelebián,
Mérgesen, Alsótanavkúton, Felsőtavankúton,
Radanovácon, a Zorka helyi közösségben
és Makkhetesen.
A többi helyi közösségben autóból
permetezik a szúnyogokat pénteken.


Romlik a járványügyi helyzet, de egyelőre nem kell bezárni a szabadkai óvodákat

Folyamatosan működik a szabadkai iskoláskor előtti intézményi hálózat, koronavírus-fertőzés miatt 13 dolgozó nem tudja végezni a munkáját.

Romlik a járványügyi helyzet a városban, ugyanakkor még távol állnak attól, hogy azt kérjék a várostól, hogy csak azok a szülők vigyék gyermekeiket az intézményekbe, akiknek ez elengedhetetlen - mondta Veljko Vojnić, a Naša Radost Iskoláskor Előtti Intézmény technikai igazgatója.
Amennyiben tovább romlana a helyzet, akkor csak azokat az óvodákat zárnák be, ahol betegség miatt nincs elegendő óvónő - tette hozzá. Jelenleg 70 százalékos kapacitással működnek az óvodák a városban, a szülök negyede döntött úgy, hogy nem viszi óvodába gyermekét.

Romlik a járványhelyzet, de még nem kell bezárni az óvodákat

Romlik a járványhelyzet, de még nem kell bezárni a szabadkai óvodákat.

A szabadkai óvodák jelenleg is dolgoznak.
Jelenleg 13 óvodában dolgozó
koronavírusos beteg, ezért
nem tudnak dolgozni.
Szabadkán is egyre több
a koronavírusos beteg,
de még nincs tervben
az óvodák bezárása.
Nincs tervben az sem,
hogy csak azok a szülők
vihetnék gyermeküket óvodába,
akiknek munkáltatói igazolásuk van.
Jelenleg minden szülő viheti
gyermekét óvodába Szabadkán.
Ha tovább romlik a járványhelyzet
Szabadkán, akkor csak azokat
az óvodákat zárnák be, ahol
a betegség miatt nincs elég óvónő.


Charlie lesz a sztárfellépő a szabadkai városnapon

Nézz a ég felé, Az légy, aki vagy, Jég dupla whiskyvel és még sok más legendás dal is megszólal majd Szabadka főterén szeptember 2-án.

A városnap alkalmából Charlie ad koncertet, jelentette be Gyivánovity Dániel, a szabadkai Városi Képviselő-testület elnöke. Horváth Károly, ismertebb nevén Charlie, Liszt Ferenc-díjas magyar énekes, könnyűzenész, a rock, jazz, blues, funky jellegzetes rekedt hangú előadóművésze, jellemezte az énekest Facebook-posztjában Gyivánovity. A koncert 21 órakor kezdődik.

A szabadkai városnapon a magyarországi Charlie lesz a sztárfellépő.

Szabadka város napja szeptember 2-án lesz.
Charlie 1 népszerű magyarországi énekes.
Charlie ismert dalai közé tartozik például
a Nézz a ég felé, Az légy, aki vagy, Jég dupla whiskyvel.
Szeptember 2-án még sok más ismert dalt el fog énekelni Charlie.
A koncertet Szabadka főterén szervezik meg.
A koncert este 9 órától kezdődik majd.
Horváth Károly, ismertebb nevén Charlie,
Liszt Ferenc-díjas magyar énekes, könnyűzenész.


Virtuális piac Újvidéken

A virtuális piaci standok Újvidéken is egyre több eladót és vásárlót gyűjtenek össze a Facebookon.

A Pijaca Novi Sad nevű csoport március 22-étől gyűjti egy helyre az összes újvidéki piac kínálatát, és közel 15.000 tagot számlál. Ezen kívül van még néhány kisebb, hasonló csoport, amelyek adott városrészekre, termelőkre vagy termékekre vonatkoznak. A termékek árai változóak, és számos termelő vállal ingyen házhozszállítást. Sok vásárló ezekben a csoportokban elsődlegesen leginkább azokat az árusokat keresi, akiktől már hosszú ideje vásárol, mások pedig az ajánlatokra és véleményekre hagyatkoznak.

Piacok az interneten is

Az interneten működő piacokon is tudunk házi termékeket vásárolni.

Szerbiában bezártak
a piacok a koronavírus miatt.
A piacokon áruló
termelők most nehéz
helyzetbe jutottak.
A termelők most
az interneten árulják
házi termékeiket.
Az interneten működő piacokat
online piacoknak nevezzük.
Az online piacon a termelő
képet tölt fel a termékeiről,
leírja a termék árát,
leírja az elérhetőségét.
Elérhetőség például
a telefonszám, a házszám.
Sok termelő házhoz is elviszi
a megrendelt termékeket.
Az online piacokat
a Facebook internetes oldalon
lehet megtalálni.
Vannak termelők, akik most
a saját házuk előtt
árulják a házi termékeiket.
Házi termék például
a tej, a zöldség, a gyümölcs is.


A gyerekek is kosárba szállhatnak a zentai hőlégballon fesztiválon

A város napjához közeledve idén is megrendezik a nemzetközi hőlégballon találkozót és versenyt Zentán, szeptember 5. és 7. között.

A szervezők rengeteg színes programmal készülnek a 16. fesztiválra is. A tavalyi évhez hasonlóan a helyszín idén is a sportcsarnokkal szembeni töltésoldal lesz, sőt a gyerekek számára is lehetőség nyílik a kosarakba szállni. Humanitárius jellege is van a találkozónak, hiszen a 100 dináros jeggyel, amellyel a gyerekek a levegőbe emelkedhetnek, a Vöröskereszt helyi szervezetét, illetve a Lajka Állat- és Természetbarátok Egyesület munkáját támogatják. Zenei program és tűzzsonglőrök is lesznek, és természetesen a hőlégballonokra versenyfeladatok is várnak.
Kosiczky András, a Községi Tanács idegenforgalommal megbízott tagja, Zenta: „14 hőlégballon fog Zenta égboltján megjelenni, és nagy örömmel mondhatom, hogy körünkben lesz a Szent Korona ballon is, ami egy igen szép látvány, tehát egy hőlégballon remekmű és a részvételt ők is elfogadták. A csütörtöki nap 5-én azzal kezdődik, hogy este 8 órától lesz egy fáklyázás, tehát hőlégballon, amelyik erre megfelel, egy látványosságot próbálunk nyújtani.”

Hőlégballon fesztivál lesz Zentán

Szeptember 5-től 7-ig nemzetközi hőlégballon fesztivál lesz Zentán.

A nemzetközi hőlégballon fesztiválon hőlégballon verseny is lesz.
Azért nemzetközi, mert több országból érkeznek emberek.
A hőlégballon fesztivál 16. alkalommal lesz megszervezve Zentán.
A hőlégballon fesztivál Zenta város ünnepén lesz megszervezve.
A hőlégballon fesztivál a zentai sportcsarnok előtt lesz.
A gyerekek is be tudnak szállni a hőlégballonok kosarába.
A hőlégballonnal való utazás 100 dinár lesz.
A 100 dinár humanitárius céllal lesz.
Humanitárius az, amikor pénzt gyűjtenek az emberek, hogy segítsenek valakin.
Idén a zentai Vöröskeresztnek segítenek az összegyűjtött pénzzel.
Idén a zentai Lajka Állat- és Természetbarátok Egyesületnek is segítenek.
Zenta város ünnepén sok érdekes program lesz a felnőtteknek.
Zenta város ünnepén sok érdekes program lesz a gyerekeknek is.
Zenta város ünnepén sok koncert lesz.


Rendhagyó szentmise Olivér megsegítésére

Újvidéken is gyűjtik a pénzadományokat Pál Gajódi Olivér, az SMA1-ben szenvedő bajmoki kisfiú gyógykezelésére. A telepi Szent Erzsébet templomban rendhagyó misét tartottak, az Európa Kollégium énekkara hangversennyel kedveskedett az egybegyűlteknek.

Egyházi dalok csendültek fel a misén és az azt követő rövid hangversenyen. A hívők élvezettel hallgatták az előadást.
Danyi Zsuzsanna, Újvidék: „Többször is kellene ilyen misét szervezni, azt hiszem, hogy a fiatalok szívesebben is jönnének, és szívesen részt vesznek az ilyen miséken.”
A fiatal egyetemistákat a tenni akarás, illetve a segítségnyújtás ösztönözte arra, hogy ily módon járuljanak hozzá Olivér gyógyulásához – mondta az énekkar vezetője, Détári Apollónia.
Détári Apollónia, énekkarvezető, Európa Kollégium: „Minden hívő számára ez egy küldetés, ha tudunk és látunk bajban levő embereket, hogy segítsünk, ahogy csak tudunk, és azt hiszem, a kórus keretén belül hozzá tudunk járulni ahhoz, hogy minél hamarabb felépüljön.”
A Szent Erzsébet plébániatemplom és az Európa Kollégium között szoros az együttműködés. Nagy Attila plébános háláját fejezte ki a kezdeményezés kapcsán.
Nagy Attila, plébános, Szent Erzsébet plébániatemplom, Újvidék: „Ez természetes dolog a hívő emberben, hogy mindig, minden pillanatban keresi az alkalmat, hogy segíteni tudjon, hogy oda tudjon állni, azok mellé, akiknek szükségük van rá. Ez egy alapvető keresztény magatartás, hogy a saját bölcsességével, mert sokféleképpen lehet segíteni, és nem biztos, hogy mindig segítünk, de meg kell találni annak a módját és kivitelezését, hogy kinek és mikor van segítségre szüksége.”
Az adománygyűjtést jövő vasárnap, a templom búcsúján is folytatják.

Szentmise Olivér megsegítésére

Különleges szentmisét tartottak tegnap Újvidéken, Pál Gajódi Olivér megsegítésére.

Tegnap november 8-a,
vasárnap volt.
Újvidék 1 város
Vajdaságban.
Az újvidéki Szent Erzsébet
templomban
tartottak szentmisét
Olivér megsegítésére.
Az Európa Kollégium
énekkara hangversenyt
tartott a hívek számára.
Az Európa Kollégiumban
magyar egyetemisták
élnek.
Az Európa Kollégium
kórusa egyházi
dalokat énekelt
tegnap az újvidéki
Szent Erzsébet templomban.
A szentmisén pénzadományt
gyűjtöttek a kis Olivér
gyógyulására.
A hívek élvezettel
hallgatták a kórust.
A hívek pénzadománnyal
segítették a kis Olivér
gyógyulását.
Nagy Attila,
az újvidéki Szent Erzsébet
templom plébánosa
elmondta, hogy
a keresztény híveknek
nagyon fontos az,
hogy segíteni tudjanak
a betegeken, és
a segítségre szoruló
embereken.
A plébános papot jelent.
Jövő vasárnap lesz
az újvidéki Szent Erzsébet
templom búcsúja.
Jövő hét vasárnap is
folytatódik az adománygyűjtés
Olivér számára.
Jövő vasárnap
november 15-e lesz.
Olivérnek súlyos betegsége van.
Pál Gajódi Olivér 1 bajmoki kisfiú.
Bajmok 1 város Vajdaságban.
Olivér betegségének a neve
gerinc eredetű izomsorvadás.
A gerinc eredetű izomsorvadás
nagyon veszélyes betegség.
Olivér jelenleg is
kórházban van.
Olivérnek gyógyszerekre
van szüksége.
A gyógyszerek nagyon drágák.
A drága gyógyszer tudja
meggyógyítani Olivért.
Olivér még nem kapott gyógyszert.
Pénzzel lehet segíteni
Olivér gyógyulását.


Féláron lehet csatlakozni a szabadkai földgázhálózatra

Május 15-től kedvezményes áron lehet rákapcsolódni a szabadkai földgázhálózatra - nyilatkozta a Szabadkai Magyar Rádiónak Kern Sólya Mária.

A Szabadkai Gázművek ügyvezető igazgatója elmondta: a rácsatlakozás árának felét a vállalat állja, a fennmaradó összeget - ami mintegy 50 ezer dinár - az igénylőnek kell kifizetnie. Kiemelte: ebben az évben mintegy 300 kedvezményes bekötésre van lehetőség. Az illetékes kifejtette, azért nagy az érdeklődés, mert az energiahordozó ára 2016 júniusa óta változatlan, azaz mintegy 33 dinár köbméterenként.
Május 15-től telefonon kaphatnak időpontot azok, akik rácsatlakoznának a rendszerre. Ehhez a 0800-100-202-es ingyenesen hívható számot kell majd tárcsázni.

Május 15-től lehet féláron csatlakozni a szabadkai földgázhálózatra.

Ezt Kern Solya Mária mondta, a Szabadkai Gázművek igazgatója.
A Szabadkai Gázművek egy vállalat, ahol az emberek a földgázfűtéssel foglalkoznak.
Földgázzal is lehet fűteni a házakat.
Földgázfűtéssel melegek lesznek a radiátorok a házakban.
Csatlakozás a szabadkai földgázhálózatra egész áron 100.000 dinár.
Csatlakozás a szabadkai földgázhálózatra féláron 50.000 dinár.
2019-ben 300 ember tud csatlakozni féláron a szabadkai földgázhálózatra.
Az embernek jelentkezni kell, ha szeretne féláron csatlakozni a szabadkai földgázhálózatra.
Május 15-től ezt a telefonszámot kell hívni:
0800-100-202
Ez a Szabadkai Gázművek telefonszáma.
Ezt a telefonszámot ingyenesen lehet hívni.


Ezentúl működnek a kamerák Szabadkán a Makszim Gorkij és a Radić-fivérek utca, illetve a Makszim Gorkij és a Strossmayer utca kereszteződésénél.

A kamerák a közlekedést figyelik. Ha a járművek áthaladnak a tilos jelzésen, a kamera felvételt készít, illetve automatikusan felismeri a rendszámot. A rendszernek köszönhetően központosítják és automatizálják a közlekedési szabálysértések feldolgozását, dokumentálását és a postai értesítések kézbesítését.

Új térfigyelő kamerák Szabadkán

Működnek az új térfigyelő kamerák Szabadkán.

Új térfigyelő kamera
a Makszim Gorkij és
a Radić-fivérek utca
kereszteződésében van.
Új térfigyelő kamera
a Makszim Gorkij és
a Strossmayer utca
kereszteződésében is van.
A kamerák
a közlekedést figyelik.
A kamera lefényképezi
annak az autónak
a rendszámtábláját,
ami átmegy a piros
jelzésen.
Postai értesítést
kap a sofőr a büntetésről,
ha áthaladt
a tilos jelzésen.


Szünetel a népkonyha Törökbecsén

Törökbecsén július 1-jétől szünetel a népkonyha működése. A bánáti községben október 1-től 170 rászorulónak biztosítottak napi egytálételt.

A Vöröskereszt Szervezetének, valamint Törökbecse önkormányzatának köszönhetően, a bánáti községben 2013-tól üzemel sikerrel a népkonyha. Kilenc hónapon át a törökbecsei népkonyhán étkező 170 rászoruló közül 72 törökbecsei, 41 kumáni, 37 beodrai és 20 bocsári. A törökbecsei népkonyha idén október 1-jén kezdi meg majd újra működését.

Szünetel a népkonyha Törökbecsén

Július 1-jétől szünetel a népkonyha működése Törökbecsén.

Július 1-je csütörtök, holnap lesz.
Törökbecse 1 város és község Bánátban.
Vajdaság 3 részre osztható.
Bácskára, Bánátra és Szerémségre.
A népkonyhában meleg ételt adnak a rászoruló embereknek.
A törökbecsei községben tavaly október 1-től
170 rászoruló embernek biztosítottak napi 1 meleg ételt.
Tavaly 2020 volt.
A 170 rászoruló ember közül 72 törökbecsei,
41 kumáni, 37 beodrai és 20 bocsári lakos
kaphatott meleg ételt a népkonyhán.
Törökbecsén a népkonyhát a Vöröskereszt
és a törökbecsei község szervezi meg.
Idén október 1-jén kezdi meg újra a működését
a törökbecsei népkonyha.
Idén 2021 van.


Hímzőiskola kezdődött Magyarkanizsán

Kilenc éven felülieknek szervez négy héten át, heti egy alkalommal hímzőiskolát a magyarkanizsai Ozoray Árpád Magyar Művelődési Egyesület hímző szakköre.

Az egyesület a kézimunkához szükséges anyagot biztosítja, a foglalkozások pedig a magyarkanizsai önkormányzat és a Magyar Nemzeti Tanács támogatásával valósulnak meg. A részvétel ingyenes és a szervezők minden hétfőn délelőtt 10 és 12 óra között várják az érdeklődőket a József Attila Könyvtárban. A foglalkozás célja a régi hagyományok átadása a fiataloknak.
Szurap Ágnes, foglalkozásvezető, Ozoray Árpád MME: „Alapvető öltéseket szeretnénk megtanítani a gyerekekkel, varrás-hímzés tekintetében. Erre a célra pedig kigondoltam egy kis tasakot, táskácskát készítünk, amin aztán lesz egy dísz egy szám számolásos mintával, valamint a széleket megtanulják elvarrni, díszítő összevarrással, de lehet azsúrt is kipróbálni, ki mit szeretne. A végén pedig összevarrjuk a széleket és az is díszítő varrással.”

Hímzőiskola kezdődött Magyarkanizsán

Hímzőiskola kezdődött ma Magyarkanizsán.

Ma július 4-e, hétfő van.
A hímzőiskola 9 éven felülieknek lett megszervezve.
A hímzőiskola 4 hétig tart.
A hímzőiskolában heti 1 alkalommal
lesz foglalkozás 4 héten keresztül.
A hímzőiskolát a magyarkanizsai
Ozoray Árpád Magyar Művelődési Egyesület
hímző szakköre szervezi meg.
A hímzőiskolában való részvétel ingyenes.
A szervezők minden hétfőn
délelőtt 10 óra és 12 óra között várják
az érdeklődőket.
A hímzőiskolát a magyarkanizsai
József Attila Könyvtárban tartják meg.
A foglalkozások célja, hogy a fiatalok
megtanuljanak varrni és hímezni.
Tervek szerint a résztvevők
kis tasakokat, díszes táskákat fognak készíteni
4 héten keresztül a hímzőiskolában.


Fenyő Miklós koncertezik Szabadkán

Szeptember másodikán a város főterén lép majd fel.

A hírt dr. Pásztor Bálint, a Városi Képviselő-testület elnöke tette közzé hivatalos Facebook-oldalán. Koncertjén a Fenyő Gyöngye zenekar és a Csacska Macska vokál kíséri, a Jampi Angyalok pedig mindent megtesznek azért, hogy mindenkit táncba vigyenek - olvasható a bejegyzésben.
Az este folyamán felcsendülnek majd az elmaradhatatlan „örökzöld” slágerek is, mint a Csókkirály, a Hotel Menthol, a Csavard fel a szőnyeget, vagy a Made in Hungária, de meglepetésekben sem lesz hiány - olvasható a Facebookon. Fenyő Miklós több mint 50 éve áll a zenei pályán és több mint 400 dala született már. A magyarországi énekes egyben előadóművész, dalszerző, szövegíró, rock and roll énekes, zenekarvezető, és billentyűs.
Hosszabb kényszerszünet után idén nyáron ismét koncertezik, Szabadka is az egyik állomása lesz. Szabadka város napját szeptember 1-jén ünneplik, ezzel emlékezvén 1779. szeptember 1-jére, amikor Szabadka elnyerte a szabad királyi város rangot.

Fenyő Miklós koncertezik Szabadkán

Szeptember 2-án a város főterén lép majd fel Fenyő Miklós.

Szeptember 2-a csütörtöki nap lesz.
Szabadka város napja szeptember 1-jén van.
Ezen a napon emlékezünk meg arra,
hogy Szabadka elnyerte a szabad királyi város címét.
Fenyő Miklós 1 híres magyarországi énekes,
dalszerző, szövegíró, rock and roll énekes és zenekarvezető.
A hírt dr. Pásztor Bálint tette közzé a Facebook-oldalán.
Dr. Pásztor Bálint a Városi Képviselő-testület elnöke.
Fenyő Miklós koncertjén hallhatók lesznek
az énekes legismertebb számai is.
Ilyen például a Csókkirály, a Hotel Menthol,
a Csavard fel a szőnyeget vagy a Made in Hungária című dal.
Fenyő Miklós koncertjén meglepetések is várják
a közönséget.
A koncerten való részvétel ingyenes lesz.
Ünnepeljük meg együtt Szabadka város napját
szeptember 2-án a Fenyő Miklós koncerten!


Uzsonnát biztosítanak a hátrányos helyzetű diákoknak

Több mint 900 hátrányos helyzetű diák kap uzsonnát a szabadkai önkormányzat támogatásának köszönhetően.

Ilija Đukanović, a Városi Tanács szociális ügyekkel megbízott tagja elmondta, jellemzően a szociális helyzet határozza meg, hogy ki jogosult az étkezési támogatásra. A város idén 13,8 millió dinárt különített el a költségvetésből a támogatásra. Az uzsonnát 22 szabadkai általános iskola jogosult diákjai kapják, a legtöbben három városi és két peremvárosi iskolában, a Matko Vuković, a Đuro Salaj, valamint a Széchenyi István Általános Iskolában, továbbá a bajmoki és a csantavéri iskolákban.

Uzsonna biztosítása a hátrányos helyzetű gyerekeknek Szabadkán

Szabadka városa uzsonnát biztosít a hátrányos helyzetű diákoknak.

Hátrányos helyzetű diák például,
akinek szegénysorú a családja.
Több mint 900 hátrányos helyzetű
diák kap uzsonnát Szabadkán és
a hozzá közeli településeken.
Az uzsonnát 22 szabadkai általános
iskola hátrányos helyzetű tanulói kapják.
3 városi és 2 peremvárosi általános
iskola hátrányos helyzetű tanulói
kapják az ingyenes uzsonnát.
Peremváros például Csantavér,
amely Szabadkához tartozik,
de messzebb van a várostól.
A Matko Vuković, a Đuro Salaj
és a Széchenyi István Általános Iskolában
kapnak ingyenes uzsonnát
a hátrányos helyzetű diákok.
Ezek az iskolák Szabadkán vannak.
A bajmoki és a csantavéri iskolákban is
kapnak ingyen uzsonnát a hátrányos
helyzetű tanulók.
Bajmok és Csantavér is
Szabadkához tartozik.


Ajándékokat kaptak a radanováci hármas ikrek

Fél évre elegendő pelenkacsomagot kaptak a szabadkai önkormányzattól a májusban született hármas ikrek.

A Majoros család csemetéi alacsony testsúllyal jöttek a világra, de szüleik örömére nagyon szépen fejlődnek. Ma délelőtt Bunford Tivadar, a szabadkai Városi Képviselő-testület elnöke látogatta meg őket.
Egy csokor virággal és hasznos ajándékcsomaggal érkezett meg a radanováci családi házba Szabadka Város Önkormányzatának küldöttsége.
A vendégeket hangos sírással köszöntötték a májusban született hármas ikrek. Lukas, Mateja és Mira érkezésére már régóta várt a család. Édesanyjuk azt mondja, sok segítséget kaptak az államtól.
Željka Majoroš, édesanya: „Segítséget kaptunk a várostól a terhesség alatt, és ez sokat segített. Mindenki mond, amit akar, de minden dinár, amit váratlanul kapsz, sokat segít. Főleg mielőtt bemész a szülészetre. Mindenki tudja, hogy mennyi kell ahhoz, hogy eljussunk oda. Miután megszültem támogatást kaptunk az államtól és a várostól is. Ez egy szép összeg, és tényleg segített, hogy az elején elindulhassunk.”
Szabadka Város területén idén 60 gyermekkel kevesebb született, mint a tavalyi évben. A születések számának növelése érdekében az önkormányzat több módon is támogatja a családokat.
Bunford Tivadar, elnök, Városi Képviselő-testület, Szabadka: „Támogatni tudjuk a terhes édesanyákat, a mesterséges megtermékenyítésben is segít a város anyagilag, ezeknek a családoknak, akiknek erre szükségük van. De a napköziben is a harmadik és a és a negyedik gyerek esetében már szubvencionálva van a havonta fizetendő összeg.”
Az önkormányzat illetékesei azt remélik, hogy ezeknek az intézkedéseknek is köszönhetően növekedni fog a kedv a házasságkötésre és minél több gyermek vállalására a fiatalok körében.

Ajándékot kaptak a radanováci hármas ikrek

Ajándékot kaptak a randanováci hármas ikrek Szabadka várostól.

Ma délelőtt kaptak ajándékot a radanováci hármas ikrek.
Ma szeptember 16-a, hétfő van.
Radanovác 1 település Szabadka mellett.
A hármas ikrek 3 testvért jelent.
A hármas ikrek egymás után születnek.
A hármas ikreknek Bunford Tivadar adta át az ajándékot.
Bunford Tivadar 1 szabadkai politikus.
A hármas ikrek májusban születtek.
A hármas ikrek szülei örülnek, hogy a hármas ikrek egészségesek.
A hármas ikrek szülei örülnek, hogy a hármas ikrek jól vannak.
A hármas ikrek nagyon fontos ajándékokat kaptak.
A hármas ikrek pelenkacsomagokat kaptak.
A hármas ikrek anyukája 1 csokor virágot is kapott.
A hármas ikrek közül 2 fiú és 1 lány van.
A fiúkat Lukasnak és Matejának hívják.
A kislányt Mirának hívják.
Szabadkán idén kevesebb gyermek született, mint tavaly.
Szabadkán idén 60 gyermekkel kevesebben születtek, mint tavaly.
Idén 2019 van.
Tavaly 2018 volt.
Szabadka város azt akarja, hogy idén is sok gyermek szülessen.
Szabadka város azt akarja, hogy idén is sok házasságkötés legyen.
Szabadka város támogatja a várandós kismamákat.
Szabadka város pénzzel támogatja a várandós kismamákat.
Várandós nő az, akinek kisbabája fog születni.
Szabadka minden várandós kismamát pénzzel támogat.


Egy épületben fogadják a zentai óvodásokat hétfőtől

Zenta területén is újraindul az óvodai oktatás május 11-én. A községben összesen 10 óvoda működik, ezek közül egy nyitja meg újra kapuit, ahol mintegy 40 óvodást tudnak fogadni.

Már javában zajlik a zentai Hófehérke Óvodához tartozó Margaréta épület fertőtlenítése. A község területén ez az egy objektum fogadja majd hétfőtől az óvodásokat. Az igazgató, Kopasz Ildikó elmondta, hogy a jövőben is nagy hangsúlyt fektetnek a higiéniára és az óvintézkedésekre: „Az intézményben dolgozó egészségügyi nővérek fogják átvenni a gyermekeket egy lázmérést követően, és a papírokat is ellenőrzik, és átadják az óvónőknek. A szülők egyáltalán nem jöhetnek be az intézménybe. A teljes nagytakarítás és fertőtlenítés is megtörtént, és ez folyamatos lesz. Fertőtlenítőszerrel el vagyunk látva.”
Az óvodai ellátásra nagy az igény, de egyelőre maximum 40 gyermeket tudnak fogadni – mondta Perpauer Attila, a Községi Tanács művelődéssel és oktatással megbízott tagja: „Betartjuk a fokozatosság elvét. Ez azt jelenti, hogy az elkövetkezendő időszakban, ha nőnek az igények, és ha a törvények, és az előírások is megengedik, akkor a többi óvodát is megnyitjuk a különböző korcsoportok számára.”
Az óvodai ellátásra jelenleg azok a 4 évnél idősebb gyermekek jogosultak, akiknél mindkét szülő munkaviszonyban van, és olyan munkakörben dolgozik, amelyet nem tud otthonról elvégezni. Ezt munkáltatói igazolással kell alátámasztani. Emellett szükséges a gyermek orvosi igazolása arról, hogy közösségbe mehet. A dokumentum nem lehet 7 napnál régebbi. Azoknak a szülőknek, akik ebben az időszakban nem igénylik az ellátást, továbbra is ingyenes az óvoda.

Hétfőtől újraindul az óvoda Zentán

Hétfőtől újraindul az óvoda Zenta területén.

Hétfő május 11-e lesz.
Zenta községében
összesen 10 óvoda van.
A 10 óvoda közül
1 óvoda fog dolgozni
május 11-től.
Ezt az óvodát
Margaréta óvodának hívják.
A Margaréta óvoda
várja a zentai óvodásokat
május 11-től.
A Margaréta óvodába
40 óvodás
tud majd menni hétfőtől.
Már elkezdték fertőtleníteni
és takarítani
a Margaréta óvoda épületét.
Minden nap le fogják mérni
a gyerekek lázát
az óvodába lépés előtt.
Az óvodában dolgozó
egészségügyi nővérek
fogják lemérni a gyerekek lázát.
A lázmérés után
az óvónő fogadja
a gyerekeket az óvodában.
A szülők nem mehetnek be
az óvoda épületébe.
Most még a 4 évnél idősebb
gyerekek mehetnek óvodába.
Azok a gyerekek mehetnek
óvodába, akiknél
mind a 2 szülő
munkaviszonyban van,
és olyan munkát végeznek
a szülők, amit nem lehet
otthonról dolgozni.
Erről munkáltatói igazolást
kell vinni az óvodába.
Az a gyermek mehet óvodába,
akinek orvosi igazolása van
arról, hogy egészséges.
Az orvosi igazolás
nem lehet
7 napnál régebbi.


A kóbor kutyákat is megviseli a téli időszak

Egyre több kóbor kutyáról visel gondot a zentai Lajka Állat- és Természetbarátok Egyesülete. Minden utcára került ebet azonban ők sem tudnak befogadni, mivel helyszűkével küzdenek, emellett pedig az élelem biztosítása sem egyszerű feladat.

A téli időszak az utcán rekedt állatoknak is nehezebb, így rájuk is oda kell figyelni.
Közel 45 védence van most az egyesületnek, akiket - állandó telephely hiányában - ideiglenes befogadóknál helyeznek el. A táp mellett a legnagyobb segítséget télen a szalmaadomány jelenti számukra, hiszen ezt sokkal jobb a kutyák házába tenni, mint egy takarót vagy szivacsot. Sajnos a Lajka - hely hiány miatt - nem tud minden állatot befogadni, azonban az utcán kóborló kutyáknak bárki segíthet. Pető Beáta, alelnök, Lajka Állat- és Természetbarátok Egyesülete, Zenta: „Nyilván nekik is a téli időszakban a legfontosabb, hogy rendszeresen kapjanak enni. Ha valaki tesz ki a háza elé kutyatápot, az nagy segítség. Illetve vizet, az is nagyon fontos, hiszen ilyenkor nehezebben találnak, mert minden megfagy, esetleg csak a hó alatt. Szóval ilyenkor is nagyon fontos, hogy kapjanak vizet. A hó nem elég, hogy a vízszükségletet pótolja.”
Beáta elmondta, hogy mindemellett nagy segítség, ha szalmával bélelt, és nejlonnal bevont dobozokat helyezünk ki az utcára, ahova el tudnak bújni a kóbor kutyák az eső és a hó elől.

A téli időszak nehéz a kóbor kutyáknak is

Zenta 1 település
Vajdaságban.
A kóbor kutya
a gazdátlan,
utcán élő kutya.
Sok kóbor kutyát
fogad be és gondoz
a zentai
Lajka Állat-
és Természetbarátok
Egyesülete.
Az egyesület
sajnos nem tud
befogadni
minden kóbor kutyát.
A Lajka Állat-
és Természetbarátok
Egyesületében
már kevés a hely,
és nem tud minden
kutyát etetni.
Az utcán élő
kutyáknak is
nehezebb a téli
időszak, ezért
a kóbor kutyákra is
oda kell figyelni.
A kóbor kutyáknak
bárki segíthet.
A kóbor kutyákat is
fontos etetni
és vizet adni nekik.
Segíteni lehet
úgy is, hogy az utcára
dobozt rakunk ki,
amit szalmával
vagy nejlonnal
kibélelünk.
Ebben a dobozban
tud a kóbor kutya
melegedni
a téli időszakban.
Örökbe is lehet fogadni
a kóbor kutyákat.
A Lajka Állat-
és Természetbarátok
Egyesületéből is
örökbe lehet fogadni
a kutyákat.
Az örökbefogadott
kutyák nagyon
hűségesek.